text:
Aya mabwiriza bayahawe kuva mu Ukuboza 2019 nyuma y’urugendoshuri ubuyobozi bw’akarere n’abacuruzi bagiriye mu Karere ka Gasabo na Bugesera bareba uko inzu zashyizweho amakaro inyuma zigaragara nuko bigabanya akazi n’ikiguzi cyo kuzisukura iyo zanduye.
Umuyobozi w’Akarere ka Rwamagana, Mbonyumuvunyi Radjab, yabwiye IGIHE ko kuvugurura inzu z’ubucuruzi biri gukorwa mu dusantere twose.
Yagize ati “Abaturage bacu duhora tugirana ibibazo byo kubabwira ngo dore amarangi yashishutse, yanduye kandi na bo bikabatwara amafaranga menshi yo guhora bavugurura, nuko rero twakoze ubujyanama ku kuntu bavugurura mu buryo burambye byatuma batongera kuvugurura buri mwaka.”
Yakomeje avuga ko babajyanye mu Karere ka Gasabo na Bugesera bareba aho babikoze n’inyungu irimo baje nabo barabishima bahitamo kubikora.
Ivugurura riri gukorwa rireba abafite inzu z’ubucuruzi mu dusantere twose turi hirya no hino mu Karere ka Rwamagana.
Mbonyumuvunyi yanavuze ko bari bihaye ko ibi bikorwa byarangirana na Mutarama 2020, abatazabikora ngo bazasabwa kuva mu nzu bakoreramo bimukire mu nzu zikoze neza.
Iri vugurura rijyanye n’igishushanyo mbonera kuko rijyanisha no gusukura umujyi kurushaho.
Umuyob0zi w’Urugaga rw’Abikorera mu Karere ka Rwamagana, Munyaneza Célestin, we avuga ko kuvugurura inzu z’ubucuruzi hakoreshejwe amakaro byakozwe mu rwego rwo kwirinda gusiga amarangi kabiri mu mwaka nkuko byakorwaga.
Yakomeje agira ati “Ubu buryo bw’amakaro buratuma umujyi wacu uhindura isura mu gihe abacuruzi bakisuganya ngo bubake inzu zijyanye n’igishushanyo mbonera. Ikindi bajyaga basiga amarangi buri nyuma y’amezi atanu ariko ubu amakaro bashyizeho ashobora no kumara imyaka icumi.”
Umwe mu bafite inzu z’ubucuruzi mu Karere ka Rwamagana, Kalisa Hamza, yabwiye IGIHE ko ubusanzwe mu mwaka basigagamo amarangi kabiri ngo ikigoranye ni ukubonera amafaranga rimwe yo kuvugurura ariko ku bayafite bizabafasha cyane kandi bitume n’inzu zabo zisa neza.
Abazi kubaka amakaro babonye akazi
Ndindiriyimana Alphonse w’imyaka 43 yabwiye IGIHE ko ubusanzwe yubaka amakaro gusa, ngo ni akazi kadakunda kuboneka cyane bitewe nuko abayubakisha ari bake.
Ati “Ubu abana banjye batangiye ishuri bafite ibikoresho byose, hari n’abajyanye amafaranga y’ishuri yuzuye bitewe nuko maze ukwezi kurenga mfite akazi. Ntibyari bisanzwe iwanjye ndashimira abayobozi bazanye iri vugurura.”
Muri Nzeri 2018, Akarere ka Rwamagana kashyize hanze igishushanyo mbonera kizakoreshwa mu myaka 30 iri imbere, kigaragaza buri butaka n’igikorwa kihateganyijwe, inyinshi mu nzu z’ubucuruzi ziri kuvugururwa aho ziri hateganyijwe kubakwa iz’amagorofa.
Abacuruzi bavuga ko mu gihe bakisuganya bashakisha amafaranga yo kubaka izo nzu bahisemo kuba bashyizeho amakaro kugira ngo aho bakorera hase neza ibindi bizakorwe nyuma.


c: text/html

text:
Q: Urateganya iki nuramuka ugize amahirwe yo kwegukana iri kamba?
A: ibyo nteganya gukora ndamutse ntowe numva imbaraga zanjye nyinshi nzazishyira mu gufasha abana bo mu mihanda mu kubashakira ubuvugizi muri byose kugira ngo babashe kubona ubuzima bwiza.
Nzafasha minisiteri ifite mu nshingano zayo ubukerarugendo kuko aribyo niga kandi nkabikunda, nigisha abaturage ibyiza byo gufata neza ibintu nyaburanga by’igihugu cyacu kuko (igihugu kidafite kidafite ibintu nyaburanga nacyo nta buranga kiba gifite).
Q: Ubundi iri rushanwa iri rushanwa rya miss rikumariye iki wowe nk’umunyarwandakazi?
A: Iri rushanwa nk’umunyarwandakazi ukiri muto nktwe ariko ufite ishyaka ry’igihugu cye, ushaka kugiteza imbere niyo nzira aba abonye yatuma ashobora guhigura ibyo yahize.
Q:Ese kuba iri rushanwa ryaratangiriye mu mirenge mubona byarahinduye iki ku myiteguro yaryo?
A: Ryahinduye byinshi kuko ryatumye abenshi bitinyuka bagashobora guhiganwa na bagenzi babo baziranye mu mirenge bakabasha kubona ko atari ibintu biteye ubwoba.
Q: Ko ba Miss benshi bagenda batorwa hirya no hino (nko muri za kaminuza) nta kigaragara bageraho, ubona biterwa n’iki?
A: Akenshi usanga biterwa n’umutima nama w’umuntu n’icyatumye we ahiganwa, iyo nta ntego yari afite urumva ko uwo mwanya ntacyo we uba umumariye.
Abenshi nta shyaka baba bafite muribo ryo gukorera igihugu ndetse no kwerekana umusaruro ku bamugiriye ikizere.
Q: Ni iki ubona Miss aba akeneye ngo agere kubyo yiyemeje?
A: Miss akenera byinshi kugira ngo abe yabasha kugera ku byo yiyemeje:
Kugirwa inama nziza.
Kubana ubushobozi buhagije bwo gutangiza ibikorwa bye yiyemeje
Gutizwa imbaraga n’abaturage ndetse na Leta.
Q: Muri iki gihe turimo nk’igihugu, bakugize minisitiri w’ububanyi n’amahanga wakora iki ku kibazo cya Congo Kinshasa?
A: icyo nabivugaho ni uko kuri jye abanyekongo bakemura ibibazo biriyo batabishinje u Rwanda kuko ibibasha kuba byose bakabasha kubyirengera batarinze kumva ko hari ikindi gihugu kizaza kikabakemurira ibibazo byoba ndetse bagomba kumva ko icyaha ari gatozi kuko guhohotera uwo babonye wese avuga ikinyarwanda ntabwo ari umusirikari watumwe nk’uko babivuga bibayo ibyo hari abaturage benshi twakiriye babo kandi babayeho neza nabo basubizwa i wabo.Gusa icyo nababwira nabasaba ko uwo babona witwa umunyarwanda bamwohereza agataha adahohotewe kuko iwabo ni amahoro.
Q: Ni gute wumva ikigega giherutse gufungurwa na Perezida wa Repubulika cyiswe” Agaciro Development Fund?” Ese uruhare rwawe mu kugiteza imbere ni uruhe cyangwa se ruzaba uruhe?
A: kuri jye ni gigtekerezo cyiza igihugu cyafashe kuko ngo ak’imuhana kaza imvura ihise, ni byiza ko abanyarwanda biteza imbere badategereje ko amahanga abubakira igihugu.
Njye nzagitera inkunga muri byose haba gutanga amafaranga ndetse no gusobanurira abatabyumva ubwiza bwo kwiyubakira igihugu cyawe kuko ivyo utaruhiye kukibona nta n’agaciro ugiha.

robotstxt: allowed

filter: keep


text:
Ahagana saa saba z’amanywa yo kuri uyu wa Kabiri tariki ya 8 Ukwakira 2019, nibwo uyu mugore bivugwa ko yakebye ijosi rya Harerimana amuziza ko ashaka kwinjira mu nzu atuyemo.
Abatuye muri aka gace babwiye IGIHE ko uyu mugore n’ubwo afitanye umwana n’uwo mugabo, bari amaze igihe batabana.
Bavuga ko uyu mugabo yari yagiye kumureba kugira ngo abashe kubona umwana we, undi amwangira kwinjira mu nzu noneho ahatirije ahita akuramo urwembe amukeba mu ijosi no ku maboko mu buryo bukomeje.
Umukuru w’Umudugudu wa Gatare, Ndagijimana Janvier yagize ati “ Uwo muhungu utemwe n’umugore w’indaya babyaranye, yari aje gusura uwo mugore ariko kuko yabonaga yasinze yanga ko yinjira mu nzu undi hatirije nibwo yinjiye mu nzu azana urwembe aramukeba mu ijosi bikomeye.”
Yakomeje agira ati “ Urebye yamukebye ku gikanu no hejuru y’inkokora hajya mu kwaha no munsi y’inkokora haruguru y’ikiganza ku buryo afite ibikomere bitatu bikomeye.”
Ndagijimana yavuze ko uwo mugore ukora uburaya asanzwe agira amahane cyane.
Mukandayisabye yahise ajyanwa kuri sitasiyo y’Urwego rw’Ubugenzacyaha i Gikondo.


text:
Reba ibintu bisekeje abakobwa bakora iyo bakimara gutandukana n’abakunzi babo bakundaga cyane.
Gutandukana n’umuntu akundaga by’ukuri ni kimwe mu bintu biremereye umuntu ashobora guhura nabyo, nyamara abakobwa boroha umutima kurusha abasore. Niyo mpamvu umukobwa iyo ababajwe n’umusore bagatandukana ari nawe ubabara bikomeye bigatuma akora ibintu umuntu yavuga ko bisekeje mu gihe atari yabyakira.
N’ubwo benshi bagerageza kubihisha, abakobwa benshi usanga iyo batandukanye n’umuntu bakundaga by’ukuri bahinduka cyane, yaba mu mibereho yabo, imivugire n’ibindi bitandukanye ugasanga ntibari bo ubwabo bitewe n’uko ubuzima bwababeraga bwiza buhindutse mu buryo butunguranye bakumva nta byishimo bizakurikiraho nyuma yaho.
Reba bimwe mu bintu bisekeje cyangwa bitangaje abakobwa bakora iyo bakimara gutandukana n’abakunzi babo bakundaga cyane.
1.Gusiba nimero ya telefoni y’uwo bakundanaga
Iki ni kimwe mu bintu bikorwa n’abakobwa benshi iyo batari babasha kwakira igikomere cyo gutandukana n’umuntu ubahemukiye bamukundaga cyane, nyamara akenshi usanga izo nimero aba asiba muri telefoni ye azizi mu mutwe cyangwa afite ubundi buryo bworoshye adashobora kuzitakaza, byanagera igihe bikamurambira akaba yahamagara wa muntu yasibiye nimero.
2. Kumva yarabaye inzobere mu by’urukundo
Umukobwa ukimara gutandukana n’umusore yakundaga cyane ahita yumva abijyanye n’urukundo byose abisobanukiwe ku buryo yanagiramo impamyabumenyi y’ikirenga ndetse icyiciro waba urimo cyose akaba yumva yabasha kuguha inama zikwiye ku bijyanye n’urukundo kuko aba yumva byose yarabinyuzemo.
3. Kongera gukunda Imana cyane
Umukobwa umaze kubabazwa mu rukundo akenshi hari igihe yongera kumva ko akeneye kwiyegereza Imana, ndetse n’umwe utari usanzwe asenga ahita atangira kwiyegereza Imana kugirango imushumbushe undi musore ufite urukundo nyarwo, nyamara iyo amaze kubona undi musore umufatisha ibyo gusenga yongera akabishyira ku ruhande.
4. Utugambo tugaragaza gukomera mu mutima
Akenshi ibi bigaragarira ku mbuga nkoranyambaga, ugasanga umukobwa ibintu ashyira ku mbuga ze bigaragaza ko ari umunyembaraga, adakeneye umugabo cyangwa umusore kugira ngo yibonemo imbaraga, mbese ibintu bigaragaza ko ari umuntu ufite umutima ukomeye, nyamara ugasanga ahubwo muri icyo gihe nibwo umutima woroshye cyane ndetse anifuza kuba yaba ari kumwe n’uwo batandukanye.
5.Bumva cyane indirimbo zituje
Hari indirimbo zivuga ku rukundo ariko zivuga guhemukirana n’ibindi bibabaje, akenshi zikunze kuba zigenda gahoro. Izi ndirimbo zihinduka umusego kuri bamwe mu bakobwa iyo bakimara gutandukana n’umusore, uturirimbo nka Someone Like You ya Adele tuzana amarira n’amwe yibera mu ndiba y’umutima akameneka.
6. Kubwira mu buryo butaziguye uwo bakundanaga ku mbuga nkoranyambaga
Hari bamwe batandukana n’abakunzi babo ugasanga banditse amagambo akenshi adashobora gusigurwa na buri wese uretse uwo babiziranyeho, cyane cyane uwo bakundanaga wamubabaje. Ibi hari n’igihe ntacyo bitanga kuko hari n’igihe uwo muntu aba atabyitayeho ahubwo abandi bitareba ugasanga nibo basaba nyir’ukubishyira ku mbuga nkoranyambaga ibisobanuro.
7. Gutangira gusohoka kenshi
Iyo umukobwa afite umukunzi, akenshi aba yumva yasohoka ari uko bari kumwe. Umukobwa umaze gutandukana n’umusore yakundaga usanga yishimira noneho kwirekura no gusohoka aho abonye hose kabone n’ubwo yaba atabiteganyije, hari n’ababa bumva ari bwo buryo bwiza bwo kugerageza kongera kubona umukunzi.
8. Kwihutira kujya mu rukundo rushya
Bamwe mu bakobwa bakoresha ubu buryo ngo biyibagize umuntu bakundaga cyane, bakaba babijyamo bataniteguye.


text:
INAMA NYUNGURANABITEKEREZO KURI GAHUNDA YO KUVUGURURA UBUHINZI ICYICIRO CYA 4 NO GUSAKAZA IBIYIKUBIYEMO
Inama yateguwe na Sendika INGABO ku bufatanye n’Umuryango w’Abahinzi wo mu Buholandi witwa AGRITERRA/Rwanda. Yabaye tariki ya 03 Ukwakira 2019, ibera I Runda, muri CHRIS Hotel mu karere ka Kamonyi mu Ntara y’Amajyepfo.
Inama yitabiriwe n’abantu baturutse mu nzego zinyuranye arizo: abahinzi, abanyamuryango n’abayobozi ba Sendika INGABO, abahagarariye AGRITERRA/Rwanda, koperative z’abahinzi, Minisiteri y’Ubuhinzi MINAGRI, Ikigo cy’igihugu gishinzwe Ubuhinzi n’ubworozi (RAB), kaminuza n’ibigo by’ubushakashatsi, abakozi bashinzwe ubuhinzi ku rwego rw’uturere Sendika INGABO ikoreramo, abahagarariye inganda zitunganya ibikomoka ku buhinzi, abacuruza amafumbire n’umusaruro, ama banki n’ibigo by’imari, Imiryango itegamiye kuri Leta (ONGs) n’abahagarariye ibitangazamakuru bya Leta ndetse n’ibyigenga.
Abitabiriye inama baganiriye birambuye kuri gahunda yo kuvugurura ubuhinzi icyiciro cya kane ndetse n’uburyo bwo kuyisakaza kugirango abahinzi barusheho kubyaza umusaruro amahirwe iteganya. Iyo ikaba ariyo ntego nyamukuru y’inama. Baganiriye kandi no ku nyongeramusaruro, imicungire no gufata neza ubutaka.
Nyuma y’ibiganiro byimbitse abitabiriye inama bafashe imyanzuro ikurikira:
- Abitabiriye inama biyemeje gushyira mu bikorwa gahunda y’igihugu yo kuvugurura ubuhinzi icyiciro cya 4, no kugira uruhare mu kuyimenyekanisha kubo bahagarariye.
- Mu rwego rw’ishoramari mu buhinzi, Sendika INGABO yiyemeje gukomeza imikoranire na za banki n’ibigo by’imari iciriritse, ifasha abahinzi b’abanyamuryango cyane cyane abagore n’urubyiruko, kugera ku mahirwe ibyo bigo bitanga (BDF, Smart NKUNGANIRE, IKOFI, MobGrow, …)
- Abitabiriye inama kandi biyemeje kongera uruhare bagira mu kuzamura ubumenyi bw’abahinzi ku birebana n’inyongeramusaruro n’imikoreshereze yazo hashingiwe ku miterere y’ubutaka, kuhira imyaka, gukoresha imbuto z’indobanure n’ibindi bikoresho byabugenewe kugirango bongere umusaruro mu bwinshi no mu bwiza
- Gushishikariza abahinzi kumenya imihindagurikire y’ikirere no gushyira mu bikorwa ingamba igamije guhangana n’imihindagurikire y’ibihe. Bimwe muri ibyo ni nko guhingira igihe, gutera amashyamba n’ibiti bivangwa n’imyaka no kwita ku nama zitangwa n’inzego zishinzwe iteganyagihe.
- Kugira uruhare mu bikorwa by’ubushakashatsi ku bibazo bibangamiye ubuhinzi
- Gukorera hamwe mu kongera ubushobozi bw’abanyamuryango b’amakoperative y’abahinzi cyane cyane mu miyoborere n’imicungire yayo.
- Kongera ubushobozi bw’abahinzi kugirango bashobore kugira uruhare rufatika mu ruhererekane rw’iyongeragaciro ku musaruro w’ibikomoka ku buhinzi haba mu rwego rw’akarere, urw’igihugu no mu rwego mpuzamahanga.
- Gushishikariza abikorera gukomeza no kongera imari bashora mu buhinzi.


text:
Sobanukirwa uburyo warwanya kumererwa nabi mugihe ukoze urugendo rurerure mu modoka
Kurwara no kugira iseseme mu gihe abantu bagenda mu modoka ni ikibazo kigera ku bantu benshi ku isi. Ubu burwayi buterwa no kutumvikana hagati y’amaso n’ugutwi kw’imbere bityo bitanga amakuru anyuranye ku bwonko nabwo bugahita bubimenyesha igifu . Aya makimbirane atanga ibimenyetso byinshi by’uburwayi harimo kugira iseseme, kuruka, kurwara umutwe n’ibindi.
N’ubwo nta muti ubivura burundu ariko hari ibinini ndetse n’ uburyo bwo kubirwanya mu gihe witegura gukora urugendo bityo ugasohora iyo ugiye amahoro.
Gufungura amadirishya hakinjira umwuka mwiza
Abantu benshi iyo babonye umwuka mwiza wo hanze byoroshya uburwayi. Muri macye gufungura amadirishya cyangwa se kujya hanze umwanya muto ukabona umwuka mwiza bituma umuntu agarura ubuyanja.
Gufunga amaso
Akenshi kurwara mu gihe cy’urugendo rwo mu modoka biterwa n’ibyo umuntu abona bizenguruka hanze. Kubw’iyo mpamvu biba byiza kwicara ahantu ugafunga amaso ntugire ibyo hanze ureba bityo birinda ubwonko kwakira amakuru menshi avuye ku maso.
Iyo habayeho kunanirwa kw’amaso nabyo byongera kumererwa nabi , mu gihe ubona ko urumuri rukomeje kukuganza wakwambara lunettes z’umukara zizitira umucyo bityo bigabanya kurwara.
Gukoresha tangawizi n’ibiyikomokaho
komokahoTangawizi ni ingenzi mu gukumira uburwayi buterwa no kugenda mu modoka igihe kirekire. Ushobora kuyikoresha uyihekenye cyangwa se ugafata akayiko k’ifu ya tangawizi ukavanga n’amazi macye ukayinywa nibura mbere y’iminota 20 ukabona gufata urugendo.
Kurya ibiribwa byumye
Ubushakashatsi bwerekanye ko ibiribwa byumye urugero umugati ndetse no kunywa soda bigira umumaro ukomeye wo kugabanya acide nyinshi mu gifu bityo umuntu agatundukana no kugubwa nabi.
Gukoresha imiti yo kwa muganga
Hari amaoko atandukanye y’imiti iboneka kwa muganga ndetse no muri pharumasi zitandukanye harimo iyitwa: scopolamine, promethazine, sympathomimetics n’indi. Muri iyi miti harimo iyitwa meclizine irwanya iseseme ndetse n’indi ijya kubuza ubwonko kurekura ibimenyetso by’uburwayi.
Mu gihe ubona ko uburwayi bukomeje kwiyogera wagana muganga akakugira inama y’umuti wanywa ukakugirira umumaro.
Mu by’ukuri abantu benshi ku isi bakunda guhura n’ikibazo cyo kurwara mu gihe bagenda mu modoka ariko ntibakwiye guhera mu bwigunge kuko tubonye uburyo karemano bwadufasha ndetse mu gihe bidakunze neza tugafata imiti dukurikije inama za muganga bityo tukarushaho kugira amagara mazima.
Source: www.wikihow.com


text:
Muhanga: Asaga miliyoni 200FRW ategereje abayaguza muri muri VUP
Ubuyobozi bw’Akarere ka Muhanga burahamagarira abaturage kwitabira gukora imishinga y’inguzanyo ziciriritse zibafasha kwiteza imbere kuko ayo mafaranga yageze ku Mirenge SACCO.
Umuyobozi w’Akarere ka Muhanga, Kayitare Jacqueline, avuga ko Imirenge SACCO ifite amafaranga asaga miliyoni 200 z’amanyarwanda atarabona abayaguza, nyamara ugasanga hari abaturage bifuza kujya gukora mu mirimo y’amaboko kandi bashobora gukora umushinga bakagurizwa amafaranga y’igishoro.
Imirimo isanzwe ya VUP ikoreshwa amaboko irakomeje mu Karere ka Muhanga, abaturage bagakora bubahiriza amabwiriza yo gusiga intera iteganywa n’amabwiriza yo kwirinda Coronavirus.
Iyakora hari igipande cya VUP gisa nk’icyadindiye kubera icyo cyorezo, kirimo icy’inguzanyo iciriritse ihabwa abaturage bo muri VUP.
Ubuyobozi bw’Akarere ka Muhanga butangaza ko abaturage bemerewe kwaka inguzanyo iciriritse yagenewe abo muri VUP, ari abo mu byiciro bitandukanye by’ubudehe icya mbere, icya kabiri n’icya gatatu, aho umuntu ashobora kugurizwa amafaranga adaciye munsi y’imihumbi 100 azishyura mu gihe cy’imyaka ibiri.
Umuyobozi w’Akarere agira ati “Icyabidindije ni iki cyorezo kuko mbere ubukangurambaga bwari buhagaze neza, dufite komite ishinzwe kunonosora inguzanyo ku rwego rw’akagari, umushinga wemewe ukazamurwa muri komite ibishinzwe ku mirenge hanyuma wakwemezwa tukaguha amafaranga”.
Umuyobozi w’Akarere Kayitare Jacqueline, avuga ko asaga miliyoni 300frw, ni ukuvuga 60% amafaranga yose yari amaze gutangwa nk’inguzanyo, ariko hakaba hasigaye andi menshi, agasaba abaturage gutegura iminshinga ku buryo ubwo icyorezo cya Coronavirus kizarangira abakeneye igishoro bazihutira kuyaguza.
Agira ati “Abaturage bacu bagume mu rugo bazi ko dufite amafaranga ashobora kuzabatabara mu kuzahura ubukungu bwabo igihe icyorezo cya COVID-19 kizaba kirangiye, kuko turacyafite miliyoni zisaga 200frw”.
Umuyobozi w’Akarere avuga ko impamvu ituma hari abaturage batitabira kwaka inguzanyo, byatewe n’uko mbere bayishyuraga basabwe inyungu ya 11% bikabatera ubwoba bwo kuzayishyura, ariko ubu inguzanyio yashyizwe kuri 2%, agasanga nta mpamvu yo gutinya noneho.
Ati “Mbere inyungu yari yarashyizwe kuri 11% bituma abantu batabasha kwishyura ku buryo n’ubwo turi kubaha andi turi kwishyuza n’aya mbere, ariko ubu Leta yasanze bigoye ishyira inyungu kuri 2%, bizatuma abaturage bishyura neza amafaranga akomeze kubaguma mo”.
Nubwo ubuyobozi busaba abaturage kuguza ayo mafaranga ariko, hari imirenge imwe igize Akarere ka Muhanga itaratangizwamo gahunda ya VUP kandi na yo yarabisabye.
Umuyobozi w’Akarere akavuga ko amafaranga ateganyirijwe iyo mirenge na yo igiye kuyabona vuba.
Agira ati “Twabishyize mu ngengo y’imari ivuguruye uyu mwaka ku buryo MINECOFINE yamaze kubitwemerera, iyo mirenge yasigaye na yo igiye guhabwa ayo mafaranga guhera ku wa mbere”.
Abaturage babarirwa mu bihumbi 10 ni bo barebwa na VUP mu Karere kose ka Muhanga. Muri bo hari abakora imirimo y’amaboko ihemberwa, abahabwa inkunga y’ingoboka bageze mu za bukuru, n’abafite imbaraga batishoboye ariko bashoboye gukoresha amafaranga mu mishanga iciriritse.
Miliyoni zibarirwa muri 500frw akaba ari zo bagenewe kugurizwa bakajya bayishyura mu myaka ibiri.


text:
Mu bakobwa bo muri ako gace, bimaze kuba umuco kandi bubaha cyane keretse wenda ushaka kuzajya kwiha Imana hamwe badashyingirwa naho abandi bazi ko bakeneye abagabo ni ihame ntakuka kubikora.
Ku ruhande rw’abasore, nabo ngo barabigendera ku buryo usuye umukobwa ntiyakirizwe isake abifata nko gucirwa mu maso cyangwa se gusuzurwa mu buryo ndengakamere.
Twagiramariya Ange yagize ati “Nkanjye nakuze ntafite umuryango, ubu maze kugira imyaka 30. Kuko nta sake mfite kubona umugabo biragoye, abasore bashaka ababaha isake ndetse ukanisaba ukanikwa.”
Nyiransabimana Athanasie yagize ati “Njyewe mbona ntacyo bitwaye kuko ni ukugira ngo tumufate neza kandi burya umukwe arakomeye cyane cyane hano mu za Gafunzo.”
Nyamara nubwo aba bavuga ibi hari, ababyeyi bagaragaza ko kuba isake igitangwa byagabanutse bitakiri nka mbere kuko byarwanyijwe ariko ngo uracyatizwa umurindi na bamwe mu basore badashaka icyo bakora.
Umuyobozi w’Akarere ka Nyamasheke wungirije ushinzwe imibereho myiza y’abaturage, Mukamana Claudette, avuga ko nubwo uwo muco utacitse, abawukora basigaye babikora bihishe kandi bafite isoni.
Ati “Twari twashyizeho gahunda ya ‘Rwanya isake’ ndetse ku buryo nuyitanga n’iyo yayitanga yumva ko ari ibintu bitari byo kandi afite isoni, twe tubona byaracitse uretse abayitanga bihishe.
Umuco w’isake wagaragaye cyane mu murenge wa Nyabitekeri wegeranye no ku Kirwa cya Idjwi kiri mu kiyaga cya Kivu mu gice cya Repubulika Ihanaranira Demokarasi ya Congo.


text:
Niringiyimana Emmanuel wo mu murenge wa Murambi mu karere ka Karongi uzwiho kuba yarahanze umuhanda wa km 7 wenyine aratangaza ko amafaranga amaze kumushirana ku buryo kurangiza kwagura uwo muhanda ku buryo imodoka ziwucamo bitamworoheye.
Niringiyimana avuga ko ibikorwa byo kwagura uyu muhanda bimaze kumutwara asaga 5.000.000frw ahemba abakozi akoresha no kugura ibikoresho, akavuga ko n’ubwo imirimo ikomeje ariko nta bushobozi asigaranye bwo guhemba abakozi kandi hakiri igice kidatunganyije kireshya na 800m.
Ubuyobozi bwa Airtel bugaragaza ko bwakoranye neza na Niringiyimana mu bikorwa byo kwamamaza kandi bwiteguye kumwongerera amasezerano kugira ngo inzozi ze zibe impamo, arangize ibikorwa bye.
Biteganyijwe ko amasezerano yari afitanye na Airtel azarangirana n’ukwezi gutaha kwa Kanama 2020.
Umva inkuru irambuye hano:


text:
Yanditswe na Marc Matabaro
Imwe mu nkuru igaragara mu gitabo In Praise of Blood cyanditswe n’umunyakanadakazi Judi Rever ni ivuga ku bwicanyi bwakorewe abaturage bo mu bwoko bw’abahutu mu cyahoze ari Komini Giti yari muri Perefegitura ya Byumba bugakorwa n’abasirikare ba FPR nyamara iyo Komini ivugwaho kugeza ubu ko nta mututsi n’umwe wayiciwemo mu 1994.
Kenshi abashyigikiye FPR (iyo muri bo hagize n’abemera ko FPR nayo yishe abahutu) mu gushakira ibisobanuro n’impamvu nyoroshyachyaha ubwo bwicanyi FPR yakoreye abaturage b’abahutu hakunze kuvugwa ko ingabo za FPR zicaga abahutu zirwana zihagarika Genocide cyangwa bitewe n’abasirikare bamwe basangaga imiryango yabo yashize bakihorera kubera akababaro n’umujinya. Ariko iyo bigeze muri Giti umuntu yibaza impamvu n’uruhe rwirwazo FPR yahereyeho itsemba abaturage b’abahutu ba Giti.
Kimwe mu binyoma bya mbere byuzuye agashinyaguro mu bivugwa na FPR kikanasubirwamo n’abanyamakuru n’abiyita impuguke n’abashakashatsi b’abazungu ni ibyabereye muri Komini Giti ya Byumba mu 1994.
Nk’uko bivugwa mu buhamya bugaragara mu gitabo In Praise of Blood cyanditswe n’umunyakanadakazi Judi Rever Giti ikunze kuvugwa mu bitabo no mu binyamakuru nka komini yonyine yo mu Rwanda Aho ngo abahutu batakoze Genocide. Uwari Burugumesitiri wa Giti by’umwihariko yashimiwe ko yahanganye n’abicanyi akabuza ko abatutsi bicwa. Ariko Judi Rever avuga ko yagerageje gukurikirana ibyabereye muri Giti yegeranya ibimenyetso n’ubuhamya byerekana uburyo FPR yakoresheje Giti mu buryo buteye ubwoba kandi bikagira icyo bigeraho muri Propaganda yayo. Ibi umuntu akaba yabishingiraho mu gusobanukirwa imikorere iteye ubwoba ya FPR mu tundi duce tw’u Rwanda mbere, mu gihe, na nyuma ya Genocide.
Tariki ya 23 Mata 1994, hafi ibyumweru bibiri gusa Genocide itangiye, umunyeshuri ufite ababyeyi bava mu moko yombi (abahutu n’abatutsi) witwa Clément yari hafi yo ku biro bya Komini Giti aho yari yagiye gusura umwana w’inshuti ye n’urungano. Bigeze mu ma saa kumi n’ebyiri z’umugoroba ijoro ritangiye kugwa umuturanyi yaramubwiye we n’inshuti ye Gaudence ngo batahe burije ntawamenya igishobora kuba ijoro riguye.
Ku tariki ya 10 Mata 1994 ingabo za FPR za Mobile ya 21 na Mobile ya 101 zari zageze muri Komini Giti ndetse n’abihayimana bo mu iseminari ya Rwesero bari barangije kwicwa n’abasirikare ba FPR. Ubwicanyi bwamaze iminsi myinshi abantu barahiye ubwoba. Nyamara ibyumweru 2 nyuma yaho hari agahenge gateye inkeke ku buryo bamwe bari batangiye kwizera ko intambara yarangiye.
Clément na Gaudence bari ku igare bagenda mu mihanda y’igitaka mu misozi yo muri Giti. Bageze ku kigo nderabuzima iruhande rw’amashuri abanza babonye abasirikare ba FPR bashoreye ikivunge cy’abantu babinjiza mu mashuri.
Gaudence yabwiye Clément ko afite ubwoba ko bagomba kwihuta bagataha iwabo bakava mu nzira. Clément abonye uburyo abasirikare ba FPR barimo gusunika abaturage ku kibuga cy’ishuri aremera baragenda, anyonga igare vuba na vuba uko ashoboye.
Clément ageze mu rugo, Ise umubyara, umugabo w’umuhutu wakoraga akazi ko kuburanira abandi mu nkiko, akaba n’umuyobozi mu nzego z’ibanze wari uzwi n’abantu benshi yari yabuze.
Bukeye mu gitondo ibihu bitangiye kugabanuka, Clément na mwene nyina bafata inzira bajya kumushaka. Kuko bakekaga ko hari ikintu kibi cyamubayeho bahise berekeza ku mashuri abanza, aho babonye igare rya Se baritaye aho. Hari mu gitondo kare cyane ku buryo nta musirikare wari urinze aho ku mashuri. Binjiye mu kibuga cy’ishuri bahise bakubitwa n’inkuba.
Mu kibuga kiri hagati y’amashuri hari huzuye imirambo, mu byumba by’amashuri nabyo byari byuzuye abantu bishwe. Clément na mwene nyina bashoboye kubona umurambo wa Papa nabo mu mirambo yari aho. Yari yamenwe umutwe (ashobora kuba yari yakubiswe agafuni) banamuvunne akaguru.
Clément akimubona yahise afatwa n’ubwoba atashobora gusobanura bahise biruka bajya kwihisha mu murima w’amasaka wari hafi aho. Barakomeza bajya mu rugo kubwira mama wabo wari umututsikazi ko papa wabo yishwe.
Clément yumvaga atareka se ngo aborere ku gasozi ngo aribwe n’imbwa. Ijoro riguye yasubiye kw’ishuri kwiba umurambo wa Se afashijwe na mubyara we n’umuturanyi bajyana umurambo mu rugo bawuhamba rwihishwa.
Umuturanyi wabo, umugore ukiri muto w’umuhutukazi, ku bw’amahirwe yarokotse ubwicanyi bwakorewe ku mashuri abanza. Ngo yari yafashwe ku tariki ya 23 Mata 1994 ahetse umwana. Yabwiye Clément ko abasirikare ba FPR bafashe abaturage b’abahutu babakuye mu ngo zabo, abandi bafatirwa ku ma bariyeri ingabo za FPR zari zashyize ahantu hatandukanye muri Giti, maze bose barabashorera babajyana ku mashuri abanza.
Ngo iruhande rwe hari abantu bajijutse nk’abarimu, abakozi ba Leta, abanyapolitiki, n’abacuruzi bose b’abahutu mbese abantu bose bagaragaraga nk’aho bishoboye cyangwa ari abantu bavuga rikijyana. Ngo ijoro riguye, abasirikare bahisemo abagabo b’abahutu babona bafite ibigango babaha udufuni babategeka kwica abantu bo miryango yabo. Nyuma abo bantu bamaze kwica bene wabo basabye kwicwa batagaragawe ibyo barabihabwa bahita baraswa n’abasirikare ba FPR.
Uyu muturanyi wahaga ubutumwa Clément yakubiswe agafuni inyuma ku mutwe agwa igihumure ku buryo abasirikare baketse ko yapfuye. Akangutse nyuma y’amasaha menshi yasanze uruhinja yari ahetse rwapfuye iruhande rwe.
Ingabo za FPR zifatanije n’abasivile b’abatutsi zakomeje guhiga no kwica abahutu bigaragara ko bajijutse n’imiryango yabo mu minsi yakurikiyeho.
Byatwaye igihe kinini kugira ngo abasirikare ba FPR bashinzwe iperereza bashobore kuvumbura umwarimu witwa Sindambiwe wari washoboye kwihisha. Mbere yaho ariko abasirikare ba FPR bajugunye umugore we n’abana be mu rwina barabica.
Mu minsi yakurikiyeho abasirikare ba FPR bavumbuye umugabo wari umwarimu mu mashuri yisumbuye mu ishyamba ry’inturusi baramurasa baramwica.
Clément we yagize amahirwe yo kurokoka. Nk’uko abivuga kubera ko yagaragaraga nk’umututsi kubera nyina w’umututsikazi mu minsi ya mbere ingabo za FPR zinjira muri Giti uko asa nk’abatutsi byamufashije gutuma abasirikare ba FPR batamwica. Ariko ubwicanyi butangiye kwiyongera yakijijwe na Se wo muri batisimu w’umututsi wari ufite umuhungu wagiye mu Nkotanyi, uwo muhungu akaba yaragize uruhare runini mu kwerekana abagombaga kwicwa muri Giti.
Uwo muhungu wari waragiye mu nkotanyi yabonye Clément arimo gukubitwa yicajwe hasi n’umusirikare wa FPR wari ufite ipeti rya lieutenant witwa Jean Jacques Laurent Mupenzi (ubu ni Major General muri RDF) akeka ko agiye kumwica ako kanya, ariko uwo muhungu w’i Giti wagiye mu nkotanyi yahise abwira Jean Jacques Laurent Mupenzi ati: “Uwo mureke ni umwe mu bana bacu.”
Uwari Burugumesitiri wa Giti, Edouard Sebushumba, w’umuhutu yahise ajya kwihisha amakuru atangiye gukwira ko inkotanyi zageze i Giti kimwe n’abandi baturage batinyaga ko inkotanyi zabivugana. Yihishe igihe kigera ku kwezi mu nzu y’umukecuru w’umutindi nyakujya. Amakuru y’aho yihishe atangiye kumenyekana abasirikare ba FPR bahise bajya kumushaka bamusanga ubwanwa n’umusatsi byaramurenze ku buryo bitari byoroshye kumumenya.
FPR yifuzaga gukoresha Sebushumba muri Propaganda, bityo bamubwira ko atagomba kugira ubwoba ko agomba gutaha iwe ko FPR izamurindira umutekano. FPR yaje gutangaza ku Isi hose ko Edouard Sebushumba ari Burugumesitiri wenyine mu Rwanda watumye hataba Génocide muri Komini yayoboraga.
Ni uko Burugumesitiri wa Giti yabaye ikirangirire kubera ngo yabujije intagondwa z’abahutu kwica abatutsi muri Komini yayoboraga. Mu makuru menshi avugwa kuri Genocide, Giti ikunze kuvugwa nka komini yonyine mu Rwanda abahutu batakoze Genocide. Iyo urebye aya makuru yifashishijwe mu guhuma amaso abantu kugira ngo ubwicanyi bwakozwe na FPR muri Giti butamenyekana.
Sebushumba yakomeje guceceka ku byabaye muri Giti, kubera uko guceceka yarabihembewe ntiyicwa, ahabwa igihembo cya Miliyoni y’amafaranga y’u Rwanda na Perezida Pasteur Bizimungu, ndetse ahabwa imyanya mu butegetsi kugeza ubwo abaye na Depite kugeza mu 2008.


text:
Isomo ryo mu Ibaruwa ya mbere ya Yohani 1,1-4
Ibyariho kuva mu ntangiriro n’ibyo twiyumviye kuri Jambo Nyir’ubugingo, ibimwerekeyeho twiboneye n’amaso yacu, tukabyitegereza, tukabikorakoza ibiganza byacu, ni byo namwe tubamenyesha. Koko, Ubugingo bwarigaragaje maze turabwibonera; none turahamya kandi tukabamenyesha ubwo Bugingo buzahoraho iteka, bwari kumwe n’Imana kandi bukatwigaragariza. Nuko rero, ibyo twiboneye kandi tukabyumva, turabibamenyesheje, kugira ngo namwe mwunge ubumwe natwe, maze twese twunge ubumwe n’Imana Data, hamwe n’Umwana wayo Yezu Kristu. Kandi ibyo tubibandikiye kugira ngo ibyishimo byacu bisendere.
Zaburi ya 96 (97),1-2,5-6,11-12
R/ Nuko Jambo yigira umuntu, kandi twibonera ikuzo rye.
Uhoraho ni Umwami! lsi nihimbarwe,
abaturiye inkombe nibasagwe n’ibyishimo!
Igicu cy’urwijiji kiramukikije,
ubutabera n’ubutarenganya ni ikibanza cy’intebe ye.
Imisozi irashonga nk’ibishashara,
mu maso y’Uhoraho, Umutegetsi w’isi yose.
Ijuru riramamaza ubutabera bwe,
maze imiryango yose ikarangamira ikuzo rye.
Urumuri rurasira ku ntungane,
ab’umutima ugororotse bakagira ibyishimo.
Ntungane, nimwishimire Uhoraho,
maze mumusingirize ubutungane bwe.


text:
Isomo rya 1: Mwene Siraki 44, 1.9-13
Mureke dusingize abantu bacu b’ibyamamare, ba bakurambere bacu uko ibisekuru byabo byagiye bisimburana. Hari kandi n’abibagiranye burundu, barazimira nk’aho batabayeho, bahinduka nk’aho batigeze babaho, kimwe n’abana babakurikiye. Nyamara ariko dore abantu baranzwe n’ineza, ibikorwa byabo by’ubutungane ntibyibagiranye. Ababakomokaho bakomeza umurage mwiza, ari wo uranga n’urubyaro rwabo. Ababakomokaho bibanda ku masezerano, bakayatoza n’abana babo. Urubyaro rwabo ruzabaho iteka, n’ikuzo ryabo ntirizasibangana.
Zaburi ya 149, 1-2, 3-4,5-6a.9b
R/Uhoraho ashimishwa n’umuryango we.
Nimuririmbire Uhoraho indirimbo nshya,
mumusingirize mu ikoraniro ry’abayoboke be.
Israheli niyishimire Uwayiremye,
abahungu b’i Siyoni bahimbazwe
n’ibirori bakorera umwami wabo.
Nibasingize izina rye bahamiriza,
bamuvugirize ingoma n’inanga.
Kuko Uhoraho ashimishwa n’umuryango we,
ab’intamenyekana akabahaza umukiro.
Bayoboke be nibahimbazwe no kumukuza,
ndetse bavugirize impundu no ku mariri yabo;
bakore mu gahogo barata Imana.
Ngiryo ishema ry’abayoboke b’lmana!
Ivanjili ya Mutagatifu Mariko 11,11-25
Muri icyo gihe, Yezu amaze kwakiranwa impundu nyinshi agera i Yeruzalemu, yinjira mu Ngoro y’Imana. Amaze kwitegereza byose hirya no hino, umugoroba ukubye arasohoka, ajyana na ba Cumi na babiri i Betaniya. Bukeye, bahagurutse i Betaniya, Yezu aza gusonza. Akiri kure, arabukwa igiti cy’umutini gifite amababi, ajya kureba ko hari imbuto yakibonaho, acyegereye asanga ni ibibabi bisa, kuko kitari igihe cyacyo cyo kwera. Abwira icyo giti ati «Ntihakagire umuntu urya imbuto zawe ukundi!» Ubwo abigishwa be baramwumvaga.
Baragenda bagera i Yeruzalemu. Yezu yinjira mu Ngoro y’Imana, atangira kwirukana abacuruzi n’abaguzi barI mu Ngoro; ahirika ameza y’abavunjaga amafaranga, n’intebe z’abacuruzaga intima, kandi abuza abikoreraga imitwaro kwahuranya ikibuga cy’Ingoro. Nuko abigisha ababwira ati«Mbese ntihanditswe ngo ‘Inzu yanjye izitwa inzu yo gusengerwamo n’amahanga yose, naho mwebwe mwayigize ubuvumo bw’abambuzi!’» Abatware b’abaherezabitambo n’abigishamategeko ngo babimenye, bashaka ukuntu bamwicisha ariko bakamutinya, kuko rubanda rwatangariraga inyigisho ze. Bugorobye, Yezu n’abigishwa be bava mu mugi.
Mu gitondo bahita, babona wa mutini wumye kugeza mu mizi. Petero yibuka ibyabaye maze abwira Yezu ati «Mwigisha, cya giti wavumye dore cyumye cyose!» Yezu aramusubiza ati «Nimwemere Imana! Ndababwira nkomeje ko uwizera Imana ashobora kubwira uriya musozi ati ‘Shyiguka aho wirohe mu nyanja’, niyizera adashidikanya ko ibyo avuze biba, bizaba. Ni cyo gituma mbabwira nti ‘Icyo musabye cyose musenga, mwizere ko mugihawe, kandi muzagihabwa.’ Kandi igihe muhagaze musenga, mujye mubabarira uwo mwaba mufitanye akantu, kugira ngo namwe So wo mu ijuru abababarire ibicumuro byanyu. »


text:
Isomo rya 1: Iyimukamisiri 1, 8-14.22
Muri icyo gihe, mu gihugu cya Misiri haza kwima undi mwami utari waramenye Yozefu. Abwira ingabo ze ati «Dore umuryango w’Abayisraheli uranga ukaturuta ubwinshi, kandi ukaturusha amaboko. Nimucyo tuwigire ubwenge, ejo utazarushaho kugwira, maze intambara yatera ukifatanya n’abanzi bacu ukaturwanya, hanyuma ukazava muri iki gihugu ! » Ubwo Abanyamisiri bashyiriraho Abayisraheli abategeka b’akazi, kugira ngo babicishe imirimo y’agahato. Ni bwo bubakiye batyo Farawo imigi y’ibihunikwa : uwa Pitomu n’uwa Ramusesi. Nyamara uko babakandamizaga, ni ko umubare wabo warushagaho kwiyongera bagakwira hose. Nuko Abanyamisiri batangira kwanga urunuka Abayisraheli. Abanyamisiri bakoresha Abayisraheli by’agahato n’ubugome, babatera kuzinukwa ubuzima bwabo ku mpamvu y’uburetwa bukabije: nko gukata ibumba, kubumba amatafari, kuvunwa n’ubuhinzi, n’indi mirimo yose inaniza babagerekagaho ku gahato. Ni bwo Farawo ahaye igihugu cye cyose itegeko agira ati «Umuhungu wese w’Umuhebureyi uzavuka mujye mumujugunya mu Ruzi, naho abakobwa bo mujye mubareka babeho. »
Zaburi ya 123(124), 2-3, 4-5, 7
R/ Ubuvunyi bwacu buba muri Uhoraho.
Iyo Uhoraho ataturengera,
igihe abantu bari baduhagurukiye,
baba baratumize bunguri,
mu mugurumano w’uburakari bwabo.
Ubwo ngubwo amazi aba yaraturenzeho,
umugezi uhurura uba waraduhitanye;
ubwo ngubwo amazi asuma,
aba yaraturenze hejuru !
Twararusimbutse nk’inyoni
ivuye mu mutego w’umuhigi;
Umutego waracitse turarusimbuka !
Ivanjili ya Mutagatifu Matayo 10, 34-42 ; 11,1
Muri icyo gihe, Yezu yabwiye lntumwa cumi n’ebyiri ati « Ntimugire ngo nazanywe no gukwiza amahoro ku isi ; sinaje gukwiza amahoro, ahubwo nazanye inkota. Koko naje gushyamiranya umuhungu na se, umukobwa na nyina, umukazana na nyirabukwe: maze abanzi b’umuntu bakazaba abo mu rugo rwe. Ukunda se cyangwa nyina kunduta, ntakwiriye kuba uwanjye. Ukunda umuhungu cyangwa umukobwa we kunduta, ntakwiriye kuba uwanjye. Udatwara umusaraba we ngo ankurikire, ntakwiriye kuba uwanjye. Uwihambira ku bugingo bwe azabubura, naho uzahara ubugingo bwe ari jye agirira, azabuhorana. Ubakiriye neza nijye aba yakiriye, n’unyakiriye aba yakiriye Uwantumye. Uwakiriye neza umuhanuzi kuko ari umuhanuzi, azahabwa ingororano y’umuhanuzi ; n’uwakiriye intungane neza kuko ari intungane, azahabwa ingororano y’intungane. Uzaba yarahaye icyo kunywa umwe muri aba baciye bugufi, n’aho rwaba uruho rw’amazi afutse, kuko ari umwigishwa wanjye, ndababwira ukuri : ntazabura ingororano ye. » Yezu amaze guha abigishwa be cumi na babiri ayo mabwiriza, aherako ajya kwigisha no kwamamaza lnkuru Nziza mu migi yabo.


text:
Isomo rya 1: Izayi 61,9-11
Ababakomokaho bazamenyekana mu mahanga,
urubyaro rwanyu rwamamare mu miryango;
abazarubona bose bazamenyereho
ko ari urubyaro Uhoraho yahaye umugisha.Ndasabagizwa n’ibyishimo muri Uhoraho,
umutima wanjye uhimbajwe n’Imana yanjye,
kuko yanyambitse umwambaro w’umukiro,
akansesuraho umwitero w’ubutungane.
Nishimye nk’umukwe utamirije ikamba rye,
cyangwa umugeni witatse imirimbo ye.
Uko ubutaka bumeza imbuto zabwo,
n’ubusitani bugakuza icyo bwabibwemo,
ni na ko Uhoraho azameza ubutungane n’ibisingizo,
imbere y’amahanga yose.
Indirimbo: 1Samweli 2,1, 4-5ab, 6-7, 8abcd
«Umutima wanjye uhimbarijwe muri Uhoraho
n’ubwemarare bwanjye mbukesha Imana yanjye.
Ntinyutse kwihimura abanzi banjye, nejerejwe n’uko wabatsinze.
Umuheto w’intwari uravunitse,
naho abadandabiranaga bakindikije imbaraga.
Abari bijuse baraca incuro,
naho abari bashonje baradamaraye.
Uhoraho arica kandi akabeshaho,
yohereza ikuzimu kandi akavanayo.
Uhoraho arakenesha kandi agakungahaza,
acisha bugufi, akanakuza.
Avana umutindi mu mukungugu,
agakura umukene mu mwanda,
kugira ngo abicaze hamwe n’ibikomangoma,
kandi bahabwe icyicaro cy’icyubahiro.
Ivanjili ya Mutagatifu Luka 2,41-51
Uko umwaka utashye ababyeyi be bajyaga i Yeruzalemu guhimbaza umunsi mukuru wa Pasika. Nuko umwana amaze imyaka cumi n’ibiri, bajyanayo uko babimenyereye ku munsi mukuru. Iminsi mikuru irangiye barataha, umwana Yezu asigara i Yeruzalemu ababyeyi be batabizi. Bagenda urugendo rw’umunsi wose, bakeka ko ari mu bo bagendanaga. Hanyuma bamushakira muri bene wabo no mu bamenyi. Bamubuze, basubira i Yeruzalemu bamushaka. Hashize iminsi itatu bamusanga mu Ngoro y’Imana, yicaye hagati y’abigisha, abateze amatwi kandi abasiganuza. Abamwumvaga bose batangariraga ubwenge bwe n’amagambo yabasubizaga. Ababyeyi be bamubonye barumirwa, maze nyina aramubwira ati «Mwana wanjye, watugenje ute? Jye na so twagushakanye umutima uhagaze.» Arabasubiza ati «Mwanshakiraga iki? Muyobewe ko ngomba kuba mu Nzu ya Data?» Bo ariko ntibasobanukirwa n’ibyo ababwiye. Nuko ajyana na bo i Nazareti, agahora abumvira. Nyina abika ibyo byose mu mutima we.


text:
Umuhire Solange wamenyekanye mu muzika nka Liza Kamikazi, yatangiye umuziki aririmba indirimbo z’urukundo n’izivuga ku buzima busanzwe nka ‘Nkiri muto’, ‘Iyizire ft Mike’, ‘Kirenga’, ‘Rahira yaririmbanye na The Ben’ n’izindi.
Muri Kanama 2016 nibwo Liza yabatijwe mu Itorero New Life Bible church, atangira urugendo rwo kwiyegereza Imana birushijeho nta gusubira inyuma.
Nyuma y’amezi abiri abatijwe, Liza Kamikazi yasohoye indirimbo ya mbere ihimbaza Imana yise ‘Ndaje Data’.
Kuva icyo gihe amaze gusohora indirimbo zitandukanye zirimo n’iye nshya yise ‘Sinakwibagiwe’.
Liza Kamikazi yabwiye IGIHE ko mu gihe cyose amaze akora umuziki aribwo bwa mbere akoze indirimbo ariko irimo ubutumwa adashidikanya ko hari abo butagenewe.
Ati “Mu myaka 15 maze nkora umuziki nibwo bwa mbere nakora indirimbo nzi neza ko itakorewe buri wese kuko ifite abantu b’umwihariko igenewe. Icyo nsaba abantu ni ukuyumva rimwe, wayumva ari wowe igenewe ikomeze igufashe. Nusanga atari wowe igenewe utekereza niba nta muntu yafasha bitewe nibyo ari gucamo hanyuma uyimusangize.”
Yavuze ko iyi ndirimbo igenewe umuntu ufite ibintu bikomeye ari gucamo akaba yibaza niba hari igihe kizagera Imana igasubiza amasengesho ye.
Ati “Indirimbo igenewe ushobora kuba ari guca mu bihe bimugoye yibaza igihe Imana izageraho igasubiza amasengesho ye, ashobora kuba hari ikintu amaze igihe asengera atarasubizwa cyangwa se hari isezerano Imana yamuhaye ariko amaso akaba yaraheze mu kirere. Abandi ni abantu bihebye cyane bumva banakwipfira kuko batakibona impamvu yo kubaho.”
Liza Kamikazi uri mu bahanzi bafite igikundiro mu myaka yatambutse, kuri ubu yafashe inzira y’agakiza aho yashyize imbere indirimbo zo guhumuriza abantu no kubigisha iby’ubwami bw’ijuru kurusha ibindi byose.
Reba indirimbo nshya ya Liza Kamikazi


text:
Uko wagira icyo ugeraho
NKUKO ababyeyi bita ku bana babo kandi bakaba babifuriza kubaho neza; Data wo mu ijuru na we atwitaho, kandi yifuza ko tubaho neza. Kubera ko atwitaho mu buryo bwuje urukundo, adusobanurira byinshi bishobora gutuma tugira icyo tugeraho ndetse n’icyatubuza kugira icyo tugeraho. Kandi koko, Bibiliya yavuze ibirebana n’umuntu wumvira ibyo Imana ivuga, ikoresha amagambo adashidikanywaho agira ati “icyo azakora cyose kizamubera cyiza.”—Zaburi 1:3.
None se niba ari uko bimeze, kuki abantu benshi bananiwe kugira icyo bageraho, bakaba badafite imibereho irangwa n’ibyishimo kandi batanyuzwe? Gusuzuma neza iyi zaburi biraduha igisubizo cy’icyo kibazo, kandi biri butwereke uko natwe twagira icyo tugeraho.
“Imigambi y’ababi”
Umwanditsi wa zaburi yatanze umuburo, uvuga ko gukurikiza “imigambi y’ababi” biteza akaga (Zaburi 1:1). “Umubi” mukuru ni Satani Umwanzi (Matayo 6:13). Ibyanditswe bitubwira ko Satani ari “umutware w’ab’iyi si” kandi ko “ab’isi bose bari mu Mubi” (Yohana 16:11; 1 Yohana 5:19). Bityo rero, ntibitangaje kuba inama nyinshi isi itanga zigaragaza ibitekerezo by’uwo mubi.
Ababi batanga inama zimeze zite? Muri rusange, abantu babi basuzugura Imana (Zaburi 10:13). Inama ababi batanga, zisuzuguza Imana cyangwa zikayirengagiza, zirogeye hirya no hino. Abantu bo muri iki gihe bashyira imbere ‘irari ry’umubiri n’irari ry’amaso, cyangwa kwibona ku by’ubugingo’ (1 Yohana 2:16). Itangazamakuru ntirihwema kudushishikariza kugira umwuka wo gushaka “gutunga ibintu byose byiza ubuzima bushobora gutanga.” Ku isi hose, amasosiyete atanga amafaranga arenga miriyari 500 z’amadolari y’amanyamerika buri mwaka, yamamaza kugira ngo areshye abaguzi abashishikariza kugura ibintu byayo, baba babikeneye cyangwa batabikeneye. Kandi izo gahunda zo kwamamaza zatumye abantu bahindura imitekerereze ku birebana n’ibintu bakwiriye kugura. Igikomeye kurushaho, ni uko zagoretse ukuntu abantu babona ibyo kugira icyo umuntu ageraho.
Nubwo abantu benshi batunze ibintu batigeze batekereza ko bashoboraga kugeraho mu myaka yashize, baracyafite inyota idashira yo gutunga ibintu byinshi kurushaho bitewe n’izo gahunda zo kwamamaza. Bumva ko umuntu udafite ibyo bintu adashobora kugira ibyishimo cyangwa ngo yumve ko hari icyo yagezeho. Iyo mitekerereze ntikwiriye, kandi ‘ntituruka kuri Data wa twese, ahubwo ituruka mu isi.’—1 Yohana 2:16.
Umuremyi wacu azi icyatuma tugira ibyishimo nyakuri mu mibereho yacu. Inama atanga zitandukanye n’iz’‘ababi.’ Bityo, gushaka kwemerwa n’Imana ari na ko tugendera mu nzira ab’isi banyuramo kugira ngo bagere ku butunzi, bimeze nko kugenda mu nzira ebyiri zitandukanye. Ibyo bintu ntibishoboka. Ntibitangaje rero kuba Bibiliya itanga umuburo ugira uti “ntimugakurikize imibereho y’ab’iki gihe”!—Abaroma 12:2, Inkuru Nziza ku Muntu Wese.
Ntukemere ko isi iyobora imitekerereze yawe
Isi iyoborwa na Satani, igerageza kutwereka ko itwifuriza kugira ubuzima bwiza. Icyakora, tugomba kuba maso. Wibuke ko kubera inyungu za Satani z’ubwikunde, yashutse umugore wa mbere ari we Eva. Yaje no gukoresha Eva nyuma, kugira ngo agushe Adamu mu cyaha. Muri iki gihe na bwo, Satani akoresha abantu kugira ngo akwirakwize ibinyoma bye.
Urugero, David wavuzwe mu ngingo ibanziriza iyi, yari yitezweho ko agomba gukora amasaha y’ikirenga no guhora mu ngendo z’ubucuruzi. Yaravuze ati “navaga mu rugo ku wa Mbere mu gitondo kare, nkazagaruka ku wa Kane nimugoroba.” Kubera ko incuti nyancuti ze, abagize umuryango we ndetse n’abo bakoranaga bumvaga ko ari ngombwa kwigomwa muri ubwo buryo kugira ngo umuntu agire icyo ageraho mu isi, bateraga David inkunga bagira bati “bikore ubigiriye umuryango wawe.” Bumvaga ko yari gukomeza kugakora mu gihe cy’imyaka mike gusa, kugeza igihe yari kuzagerera ku ntego ye. David agira ati “bageragezaga kunsobanurira ukuntu kuguma kuri ako kazi byari kuzagirira umuryango wanjye akamaro, kubera ko nari kuzajya ninjiza amafaranga menshi cyane mu rugo, mbese nkumva ko hari icyo nagezeho. Incuti zanjye zanyemeje ko, nubwo ntari kumwe n’umuryango wanjye, icyo gihe ari bwo mu by’ukuri nawuhaga byinshi kurushaho.” Mu buryo nk’ubwo, kimwe na David abantu benshi biyuha akuya kugira ngo bahe abagize umuryango wabo buri kintu cyose bibwira ko bakeneye. Ariko se kugendera kuri iyo mitekerereze bituma bagira imibereho ishimishije? None se mu by’ukuri, umuryango uba ukeneye iki?
David yaje kumenya ibyo umuryango we wari ukeneye igihe yari mu rugendo rw’ubucuruzi. David yaravuze ati “navuganye n’umukobwa wanjye Angelica kuri telefoni, arambwira ati ‘papa, kuki udashaka kugumana natwe mu rugo?’ Narahangayitse cyane!” Amagambo umukobwa we yamubwiye, yatumye arushaho kumva ko icyifuzo yari afite cyo kureka ako kazi cyari gifite ireme. David yafashe icyemezo cyo guha abagize umuryango we icyo bari bakeneye koko; ni ukuvuga we ubwe.
Gushyira mu bikorwa inama zitangwa n’Imana bituma tugira icyo tugeraho
Ni gute wakwirinda kuyobywa n’imitekerereze mibi yogeye muri iyi si? Umwanditsi wa zaburi atubwira ko umuntu ‘wishimira amategeko y’Uwiteka, kandi amategeko ye [akaba] ari yo yibwira ku manywa na nijoro,’ ari we ugira ibyishimo kandi ibyo akoze byose bikamubera byiza.—Zaburi 1:2.
Igihe Imana yashyiragaho Yosuwa ngo abe umuyobozi w’ishyanga rya Isirayeli, yaramubwiye iti ‘ujye utekereza [ku ijambo ry’Imana]’ cyangwa ujye urisoma “ku manywa na nijoro.” Koko rero, byari iby’ingenzi ko Yosuwa asoma kandi agatekereza ku ijambo ry’Imana. Ariko kandi, yagombaga no ‘gukurikiza [ibyari] byanditswemo byose.’ Birumvikana ko gusoma Bibiliya byonyine bidashobora gutuma ugira icyo ugeraho utagize ikindi ukora. Ugomba no gushyira mu bikorwa ibyo usoma. Yosuwa yarabwiwe ati “ni ho uzahirwa mu nzira zawe, ukabashishwa byose.”—Yosuwa 1:8.
Sa n’ureba umwana urimo aseka, yicaye ku bibero by’umubyeyi we umukunda, basomera hamwe inkuru bakunda cyane. Incuro baba barasomye iyo nkuru izo ari zo zose, bakomeza kubona ko ibihe nk’ibyo ari iby’agaciro. Mu buryo nk’ubwo, umuntu ukunda Imana abona ko gusoma Bibiliya buri munsi ari ibintu bishimishije, ko ari igihe cyiza aba abonye cyo kuganira na Se wo mu ijuru. Umuntu ukurikiza inama n’ubuyobozi bwa Yehova, azahwana “n’igiti cyatewe hafi y’umugezi, cyera imbuto zacyo igihe cyacyo. Ibibabi byacyo ntibyuma, icyo azakora cyose kizamubera cyiza.”—Zaburi 1:3.
Icyo giti umwanditsi wa zaburi yavuze, ntigipfa gukura mu buryo bw’impanuka. Umuhinzi aba yaragiteye iruhande rw’isoko y’amazi abyitondeye kandi akajya acyitaho. Mu buryo nk’ubwo, Data wo mu ijuru akosora imitekerereze yacu akoresheje inama ziboneka mu Byanditswe. Ibyo bituma tuba abantu bakuze mu buryo bw’umwuka, kandi tukera imbuto zikwiriye abantu bubaha Imana.
Ariko “ababi ntibamera batyo.” Ni iby’ukuri ko bashobora gusa n’abamerewe neza mu gihe runaka, ariko amaherezo bazahura n’akaga. “Bazatsindwa ku munsi w’amateka,” kandi “inzira y’ababi izarimbuka.”—Zaburi 1:4-6.
Bityo rero, ntukareke ngo isi ibe ari yo ikwereka intego ugomba kwishyiriraho hamwe n’amahame ugenderaho. Ushobora kuba uri umuhanga kandi ukaba ufite uburyo bwo kugira icyo ugeraho mu isi. Uritondere uko ukoresha ubwo buhanga bwawe cyangwa se uko wemerera isi kubukoresha. Imibereho itagira intego no kwiruka inyuma y’ubutunzi, bishobora gutuma umuntu “yuma.” Ku rundi ruhande, kugirana imishyikirano n’Imana bihesha umuntu ibyishimo kandi bigatuma agira icyo ageraho by’ukuri.
Uko wagira icyo ugeraho
Kuki umuntu wumvira inama z’Imana, icyo akora cyose kimubera cyiza? Umwanditsi wa zaburi ntiyarimo avuga ibyo kugira icyo ugeraho muri iyi si. Ku muntu wubaha Imana, kugira icyo ageraho bifitanye isano no gukora ibyo Imana ishaka, kandi koko umuntu ukora ibyo Imana ishaka, buri gihe ibyo akora bimubera byiza. Reka turebe uko gushyira mu bikorwa amahame yo muri Bibiliya bishobora gutuma ugira icyo ugeraho.
Mu muryango: Ibyanditswe bigira abagabo inama yo “gukunda abagore babo nk’imibiri yabo,” naho umugore w’Umukristokazi ikamugira inama yo ‘kubaha umugabo we’ (Abefeso 5:28, 33). Ababyeyi baterwa inkunga yo kumarana igihe n’abana babo, gusekana na bo ndetse no kubigisha ibintu by’ingenzi mu buzima (Gutegeka 6:6, 7; Umubwiriza 3:4). Nanone kandi, Ijambo ry’Imana rigira ababyeyi inama igira iti “ntimugasharirire abana banyu.” Iyo ababyeyi bashyize iyo nama mu bikorwa, byorohera abana ‘kumvira ababyeyi babo’ no ‘kubaha [ba] se na [ba] nyina’ (Abefeso 6:1-4). Kumvira izo nama zitangwa n’Imana, bishobora gutuma abagize umuryango bagira imibereho irangwa n’ibyishimo.
Kugira incuti: Abantu hafi ya bose bifuza incuti. Twese twaremanywe ubushobozi n’ibyiyumvo byo gukunda no gukundwa. Yesu yabwiye abigishwa be ko bagomba ‘gukundana’ (Yohana 13:34, 35). Muri abo bigishwa harimo abantu dushobora gukunda kandi tukabiringira, ndetse tukaba twabagezaho ibitekerezo n’ibyiyumvo byacu byimbitse (Imigani 18:24). Ikiruta byose, nidushyira mu bikorwa amahame yo muri Bibiliya, bizatuma ‘twegera Imana’ ndetse kimwe na Aburahamu, tuzitwa ‘incuti z’Imana.’—Yakobo 2:23; 4:8.
Kugira intego mu buzima: abantu bagize icyo bageraho by’ukuri bagira intego mu buzima. Ntibabaho nk’abantu badafite icyizere cy’ejo hazaza. Imibereho yabo ntiba ishingiye ku mimerere yo muri iyi si ihora ihindagurika. Imigambi yabo ituma bagira ibyishimo nyakuri kandi birambye, kuko iba ishingiye ku ntego nyakuri y’ubuzima. None se ni iki gituma umuntu agira intego mu buzima? Bibiliya igira iti “wubahe Imana kandi ukomeze amategeko yayo, kuko ibyo ari byo bikwiriye umuntu wese.”—Umubwiriza 12:13.
Kugira ibyiringiro: Kugirana ubucuti n’Imana na byo bituma tubona igihe kizaza mu buryo burangwa n’icyizere. Intumwa Pawulo yateye Abakristo inkunga yo ‘kutiringira ubutunzi butari ubwo kwizigirwa, ahubwo bakiringira Imana.’ Mu kubigenza batyo, baba ‘bibikira ubutunzi buzaba urufatiro rwiza mu gihe kizaza, kugira ngo bazabone uko basingira ubugingo nyakuri’ (1 Timoteyo 6:17-19). Vuba aha, ubwo bugingo nyakuri bugiye kuboneka, igihe Ubwami bw’Imana bwo mu ijuru buzaba bwahinduye isi paradizo.—Luka 23:43.
Nushyira mu bikorwa amahame yo muri Bibiliya, ntibizakurinda guhura n’ingorane. Icyakora, bizakurinda imibabaro n’agahinda ababi bikururira. David wavuzwe mbere ndetse n’abandi nka we babarirwa muri za miriyoni, biboneye agaciro ko gushyira mu bikorwa amahame yo muri Bibiliya mu mibereho yabo. David amaze kubona akazi gatuma agira gahunda ikwiriye, yaravuze ati “nishimira cyane imishyikirano mfitanye n’umugore wanjye n’abana banjye ndetse n’igikundiro mfite cyo kuba nkorera Yehova ndi umusaza mu itorero.” Ntibitangaje rero kuba zaburi ivuga ko umuntu witondera inama zituruka ku Mana “icyo azakora cyose kizamubera cyiza”!
[Imbonerahamwe yo ku ipaji ya 6]
INTAMBWE ESHANU ZIZATUMA UGIRA ICYO UGERAHO
1 Ntukemere ko iyi si iyobora imitekerereze yawe.
2 Jya usoma kandi utekereze ku Ijambo ry’Imana buri munsi.
3 Ujye ushyira mu bikorwa inama zo muri Bibiliya mu mibereho yawe.
4 Girana ubucuti n’Imana.
5 Ujye utinya Imana y’ukuri kandi ukomeze amategeko yayo.
[Amafoto yo ku ipaji ya 7]
Ese urimo uratera izo ntambwe zizatuma ugira icyo ugeraho?


text:
Jehovah Jireh yageneye abanyarwanda impano ya Noheli (Video)
, December 2019
Korali Jehovah Jireh iri gutegura igitaramo cyo kumurika alubumu yayo ya kane yashyize hanze indirimbo yise ‘Abana ni umugisha’ yagenewe abanyarwanda by’umwihariko abana muri ibi bihe byo kwizihiza ivuka ry’Umwami Yesu Kristo.
Indirimbo ‘Abana ni umugisha’ yasohotse ku wa 21 Ukuboza 2019, yasohokanye n’amashusho yayo aho kuri ubu yamaze kugera ku rukuta rwa YouTube rw’iyi korali ndetse kuri ubu bamwe bakaba bakomeje gushyiraho ibitekerezo bigaragaza ko bayishimiye.
Iyi ndirimbo ni imwe mu zigaragara kuri alubumu ya Korali Jehovah Jireh yise “Urugamba ni Yesu Uruyoboye” izanamurikwa ku mugaragaro ku wa 29 Ukuboza 2019.
Iki gitaramo giteganyijwe kuba guhera saa munani muri stade ya ULK ari naho iyi korali ikorera umurimo w’ivugabutumwa.
Abayobozi muri Korali Jehovah Jireh baherutse gutangariza IYOBOKAMANA ko imyiteguro bayigeze kure kandi biteguye kuzahembura imitima y’abazitabira iki gitaramo cyabo.
Reba ikiganiro hano
Umunyamabanga wa Korali Jehovah Jireh, Gatesi Vestine yavuze ko muri iki gitaramo bazafashwamo na Korali Siloam yo muri ADEPR Paruwase Gasave, Umudugudu wa Kumukenke.
Kwinjira muri iki gitaramo ni ubuntu mu gihe abazakenera kugura DVD iriho indirimbo zabo cyangwa uzazana Frash disk ashobora kuzatahana alubumu zose za Korali Jehovah Jireh.
Reba indirimbo abana ni umugisha ya Korali Jehovah Jireh


text:
Inyigisho yo ku Cyumweru cya 32 mu byumweru bisanzwe,B; kuwa 8 ugushyingo 2015
Amasomo tuzirikana : 1) 1 Bami 17, 10-16; 2) Heb 9,24-28; 3)Mk 12,38-44
-
Burya gutanga ntibisaba kuba utunze byinshi ahubwo bisaba kugira umutima mwiza
Amasomo yo kuri iki cyumweru araduha ingero z’abapfakazi babiri batanze ibyo bafite babikuye ku mutima. Aya masomo arashingira nku nkuru y’abapfakazi babiri Imana itangaho urugero mu kwizera cyane cyane mu bihe bikomeye. Umupfakazi w’i Sareputa ngo yari agiye gutora udukwi two guteka agafu yari asigaranye, akagateka, akakarya we n’umwana we hanyuma bakipfira. Umuhanuzi Eliya yamusabye ko yamwakira iwe akanamufungurira. N’ubwo agafu kari gake, uriya mupfakazi yemeye kubanza kuzimanira umugenzi. Amaze kuzimanira Eliya, ngo agafu ntikabuze mu kibo n’amavuta ntiyakamye mu rwabya.
Undi mupfakazi tubwirwa mu masomo ya none ni ushyira ituro rye mu gaseke nk’uko iwacu tubigenza. Uyu mupfakazi ngo yatuye uduceri tubiri kandi ni two twonyine yari atunze. Ndizera iwabo uduceri twari tugikora. Uyu mupfakazi si we wenyine watuye, kuko n’abandi bantu b’abakungu ngo baturaga byinshi. Gutinda kuri iryo turo si uko ryari ritubutse cyangwa ari ntaryo, ahubwo ni ukumvikanisha uko yaritanze. Nsizi niba hari abandi babonye ayo yatuye, ariko Yezu aramutangaho urugero kuko atanze utwo yacungiragaho. Ntavunjishije, ntanusuye, ntabaze niba hasigayemo ay’agacupa cyangwa agatabi… yatanze uko yifite. Uyu mupfakazi w’umukene yashoboraga gutura agaceri kamwe agasigarana akandi: Burya gutanga ntibisaba kuba ufite byinshi ahubwo bidusaba kugira umutima mwiza.
Maze kuzirikana aya masomo, natekereje umusaza witwa Pawulo; uyu musaza Pawulo yagabiye ikibanza abakristu basengera hamwe mu muryangoremezo, ngo bubakemo inzu bazajya basengeramo. Abakristu bo muri uwo muryango remezo bambwiye ko Atari we ukize kurusha abandi. Njyewe naje gusanga uyu musaza ari umukire (ariko abo baturanye ntibabizi) kuko atunze Imana. Natwe duharanire gutunga Imana.
-
Ese ni ngombwa gutanga ituro?
Ibyanditswe bitagatifu bigaragaza ko hatangiye gutangwa amaturo kuva ku bana ba mbere b’ikiremwamuntu: Gahini na Abeli! Ndetse batubwira uburyo Imana yashimye amaturo meza yatanzwe neza na Abeli, intungane. Byongeye, uwatangaga ituro ribi cyangwa akarimanganya, ntabwo byamugwaga amahoro: Mwibuke Gahini, Ananiya na Safira,….
Bityo, amaturo dutanga agaragaza urukundo n’igitinyiro dufitiye Imana. Gutanga ituro ni ngombwa kandi n’inshingano y’umukristu. Iyo dutanze ituro ryacu neza kandi tubikuye ku mutima bituzanira umugisha( urugero: Abrahamu wari ugiye gutanga umuhungu Izaki). Iyo dutanze ituro ryacu nabi, tugononwa bituzanira umuvumo ( ingero: Gahini, Ananiya na Safira).
-
Ese ituro dusabwa gutanga rikomoka he?
Byose ni Imana yabiduhaye. Imana ntidusaba ibyo itaduhaye, ahubwo idusaba ku byo yaduhaye, kandi ihora itugabira buri munsi. Twirinde kuba nka wa muntu w’ikiburabwenge wima uwamugabiye cyangwa se ngo ahindukire asabe uwo yimye. Hari abantu bamwe bashinja Imana ngo barayisaba ntibasubize. Najye reka nibaze: Imana yarakugabiye bwa mbere, irahindukira iragusaba ngo ifashe abandi, wowe aho kubumbura ibiganza ufunga amakofe, ubwo se iguhaye wakwakiza iki?
-
Ese ituro dusabwa gutanga rimeze gute? Rigamije iki ?
Ituro dutanga rigamije kufasha Kiliziya kurangiza neza ubutumwa bwayo. Umukristu atanga icya cumi (1/10) cy’ibyo yinjiza. Icyakora ahenshi ibi biba mu mpapuro no mu migani kuko abenshi baba bashaka gutanga ayo bashatse cg se bagatanga ibyasigaye nka Gahini. By’umwihariko abinjiza menshi, bamwe bakabihakana, abandi bagasisibiranya, bakibagirwa ko gutanga ituro ari inshingano za buri mukristu wese. Kandi gutanga, gutura no gufasha ntibisaba ibintu gusa ahubwo umutima wagutse, utuwemo n’Imana, ubukristu, ubuntu n’ubumuntu.
Nubwo gutanga ari byiza, nyamara kwitanga no kwitangira abandi ni agahebuzo! Ni cyo gituma Yezu Kristu ashima uriya mupfakazi watanze ibimutunze byose: na we yishyira mu biganza by’Imana igena byose: yatuye byose ngo atungwe n’Ugenabyose!
-
Uretse se amafaranga cyangwa ibintu bifatika, ese hari irindi turo umuntu yatanga?
Hari ibindi byinshi umuntu yatura Imana: Imana ikeneye ko umuntu ayiyegurira akareka kwiyegurira isi. Imana ishaka ko nyiha igihe cyanjye, nkayumva, nkayitega amatwi,nkayishimira. Hari abatanga igihe cyabo mu mirimo itandukanye ya Kiliziya ( Abihayimana, abapadiri, abakristu bafata umwanya utandukanye muri za korali, mu bahereza ba Missa, abakora isuku muri Kiliziya, abakristu bayobora abandi, abakoranabushake ba Radiyo “Mariya”,…).
Bavandimwe, Imana ntidusaba ibyo itaduhaye ahubwo Imana idusaba gutanga ku byo yaduhaye. Dutange, twitange, twitangire abandi tubigiranye umutima mwiza. Burya ituro ryose ntirishimwa n’Imana, ahubwo Imana ishima ituro rivuye ku Mutima mwiza. Imirimo yanyu ya buri munsi nibaronkere umugisha ukomoka ku Mana. Umugisha w’Imana ubane namwe. Bikira Mariya Umwamikazi w’abakene, adusabire!
Padiri Emmanuel TWAGIRAYEZU
Paroisse Murunda/Nyundo


text:
Ivanjili ya Mutagatifu Luka 9,1-6
Nuko Yezu akoranya ba Cumi na babiri, abaha gutegeka no kwirukana roho mbi zose, abaha n’ububasha bwo gukiza indwara. Abatuma kwamamaza Ingoma y’Imana no gukiza abarwayi. Arababwira ati “Ntimugire icyo mujyana mu rugendo, yaba inkoni, waba umufuka, waba umugati, byaba n’ibiceri”, ababwira no kutajyana amakanzu abiri. Arongera ati “Urugo muzinjiramo rwose, muzarugumemo kugeza igihe muhaviriye. Naho abatazabakira, nimujya kuva mu mugi wabo, muzakungute umukungugu wo ku birenge byanyu, bibe ikimenyetso cy’uko bahemutse.” Nuko baragenda bazenguruka insisiro, bamamaza Inkuru nziza, kandi bakiza abarwayi hose.


text:
Ese waba ukora amakosa wita ku ruhu rwawe? Ibi bintu 10 byaba biri mu bintu ukora byagutera ibiheri? Soma iyi nkuru umenye ibyo aribyo nuko wabyirinda. …
Muraho, nizereko iyi nkuru ibasanze amahoro aho muri. Uyu munsi inkuru nifuje kwandikaho itandukanye nizindi dusanzwe twandika. Uru rubuga mbere na mbere tuganira ku bwiza bw’abakobwa n’abagore, tugasubiza ibibazo mwibaza ku misatsi, uruhu, uko wata ibiro, makeup ndetse nibindi byinshi cyane. Gusa kugira amafaranga ntecyerezako ari mu bintu byingenzi bya mbere, ntango ari ikintu abantu bakunze kuganiraho. CYANE CYANE ABAKOBWA. Twese mu buzima bwacu hari umuntu tuzi wumukire kbsa, ukamureba ukajya wibaza uti ariko ubundi abigenza ate? Ariko ukaba utatinyuka…
Muraho, amakuru yanyu? Mu minsi ishize twabasangije inkuru yukuntu wata ibiro muri quarantine, kimwe mu bibazo byabajijwe ni ukuntu wagabanya inda mu gihe yabyimbye. Dufite inkuru zitandukanye zerekeye kugira munda hato harimo sports za abdominals wakora ndetse nindi nkuru ivuga ku bintu rusange wakora ngo ugire mu nda hato. Uyu munsi twifuje gusubiza icyo kibazo twabajijwe tukaganira ku buryo wagabanya inda yabyimbye bakunze kwita bloating cyangwa ballonement. Akenshi bikunze guturuka kuri digestion itari kugenda neza muri iyo minsi. Reka turebere…


text: Bakiva mu isengero, bajya kwa Simoni na Andereya, bari kumwe na Yakobo na Yohani. Ubwo rero nyirabukwe wa Simoni yari aryamye, ahinda umuriro. Bahita babwira Yezu iby’uburwayi bwe. Ni ko kumwegera, amufata ukuboko aramuhagurutsa. Nuko umuriro urazima, atangira kubazimanira. Bugorobye, izuba rimaze kurenga, bamuzanira abarwayi bose n’abahanzweho na roho mbi; mbese umugi wose ukoranira imbere y’umuryango. Nuko akiza abarwayi benshi bari bababajwe n’indwara z’amoko menshi, kandi yirukana roho mbi nyinshi, ariko akazibuza kumuvuga, kuko zari zizi uwo ari we. Bukeye bwaho Yezu abyuka mu rukerera, arasohoka, ajya ahantu hiherereye, nuko arasenga. Simoni na bagenzi be bajya kumushakashaka. Bamubonye, baramubwira bati «Rubanda rwose ruragushaka.» We rero arabasubiza ati «Nimucyo tujye ahandi, mu nsisiro za hafi, na ho mpamamaze Inkuru Nziza, kuko ari cyo cyanzanye.» Nuko azenguruka Galileya yose, yamamaza Inkuru Nziza mu masengero yabo, kandi yirukana roho mbi.


text:
Isomo: 1 Timote 1, 15-17
Nkoramutima yanjye, dore ijambo rigomba kwizerwa, kandi rikwiye kwakiranwa ubwuzu na bose : ni uko Kristu Yezu yaje ku isi kugira ngo akize abanyabyaha, muri bo jye nkaba uwa mbere. Kandi kuba naragiriwe imbabazi, ni ukugira ngo Kristu Yezu ahere kuri jye maze yerekane ubuntu bwe bwose, bityo angire urugero rw’abagomba kuzamwemera bose bizeye ubugingo bw’iteka. Umwami w’ibihe byose, ari na We Mana imwe rukumbi, ihoraho kandi itagaragara, naharirwe icyubahiro n’ikuzo uko ibihe bigenda bisimburana iteka. Amen.
Zaburi ya 112 (113),1-2,3-4, 5a.6-7
R/ Izina ry’Uhoraho nirisingizwe, ubu ngubu n’iteka ryose.
Bayoboke b’Uhoraho, nimuhanike ibisingizo,
maze musingize izina ry’Uhoraho !
Izina ry’Uhoraho nirisingizwe,
ubu ngubu n’iteka ryose !
Kuva igihe izuba rirashe kugeza ubwo rirenga,
nihasingizwe izina ry’Uhoraho !
Uhoraho asumba kure amahanga yose,
n’ikuzo rye rigasumba ijuru.
Ni nde wamera nk’Uhoraho Imana yacu,
maze akunama areba ijuru n’isi hasi ye ?
Ahagurutsa indushyi mu mukungugu,
akavana umutindi mu cyavu.
Ivanjili ya Mutagatifu Luka 6, 43-49
Muri icyo gihe, Yezu abwira abigishwa be ati « Nta giti cyiza cyera imbuto mbi, nta n’igiti kibi cyera imbuto nziza. Igiti cyose kirangwa n’imbuto zacyo. Koko nta we usoroma imitini ku mahwa, nta n’usarura imizabibu ku bitovu. Umunyamico myiza avana mu mutima we ibyiza bibitsemo, n’umunyamico mibi avana mu mutima we ibibi byawusabitse ; kuko akuzuye umutima gasesekara ku munwa. Ni iki gituma mumpamagara ngo ‘Mwigisha ! Mwigisha !’ kandi mudakora ibyo mbabwira ? Umuntu wese ungana, akumva amagambo yanjye kandi akayakurikiza, reka mbereke uwo namugereranya. Ameze nk’umuntu wubatse inzu, agacukura akageza ku rutare, akarugerekaho amabuye y’ishingiro. Umwuzure uteye, umuvu wiroha kuri iyo nzu ariko ntiyanyeganyega, kuko yari yubatse neza. Naho rero uwumva amagambo yanjye ntayakurikize, ameze nk’umuntu wubatse inzu ku butaka, ashinga imiganda yayo ahadakomeye. Umuvu uyiroshyeho iherako itemba, maze aho yari iri hahinduka itongo. »


text:
Inyigisho yo ku cyumweru cya 3 cya Adiventi, A, 2013
Ku ya 15 Ukuboza 2013 – Mwayiteguriwe na Padiri Théophile NIYONSENGA
Amasomo: Iz 35, 1-6a.10, Zab 145 (146), 7, 8,9ab.10a, Yak 5, 7-10; Ivanjili: Mt 11,2-11
Bakristu bavandimwe, Yezu Kristu akuzwe. Icyi cyumweru cya 3 cya Adventi cyitwa Icyumweru cy’ Ibyishimo: Laetare. Nitwishime tunezerwe, dore Nyagasani Imana yacu aje kudukiza (Iz 35, 4).
Ariko se twishimiye iki? Akenshi mu minsi mikuru isoza umwaka, Noheli n’ ubunani; abantu benshi yewe n’ abakennye barikokora kugira ngo bishime; barya, banywa, bagura utwambaro dushya… Hari n’ ubwo ubaza abana ikintu bishimira muri Noheli bakagusubiza bafatiye mu byo kurya bidasanzwe babagurira,… Aha si ho hari ibanga ry’ ibyishimo by’ iki cyumweru!
Ibyishimo duhimbaza, ni ibituruka ku Mushyitsi muhire uje muri twe, iwacu, mu byacu, nta na kimwe yihungije cya muntu uretse icyaha. Ni Yezu Umwana w’ Imana. Ibi byishimo bigereranywa na kwa kundi umuntu aba ategura ubukwe, yabona iby’ ibanze byose bimaze kwegerana, abona hari aho agejeje, akiruhutsa akajya ahagaragara kugira ngo arebe aho abakwe bageze ngo abakire. Aba abona igihe kigeze ngo baze kuko aba yiteguye neza. Naho utunguwe, utiteguye, aba yumva abashyitsi bakererwa nibura akabanza akitegura.Iyo bamubwiye ko baje bageze bugufi, aratunekwa, akabura icyo afata n’ icyo areka, agata umutwe. Bakristu, ntituzatungurwe n’ ubukwe n’ amaza ya Ntama w’ Imana.
Mur uru rugendo rwa Adventi, niba warigoroye n’ Imana n’ abavandimwe, niba wihatira gukomera ku mategeko y’ Imana n’ aya Kiliziya, ugaharanira gutsinda no guhagarara gitore ku rugamba rw’ ubutagatifu, ufite uburenganzira bwo kwishima.
Mu isomo rya mbere: Umuhanuzi Izayi atangarije umuryango w’ Imana ko Imana ikiwufiteho umugambi w’ umukiro. Bari mu buhungiro, mu kaga no mu bucakara bamazemo imyaka 40! Bahebeye urwaje! Ngo akaje karemerwa. Izayi aba arabatunguye, ababwira ko Imana imutumye: “ nimukomere mwoye gutinya…dore Imana yanyu …iraje UBWAYO kubakiza…Abacumbagira bazasimbuke nk’ impara…batera urwamo rw’ibyishimo”( Iz35,3-10). Iyi nkuru nziza yabateye ibyishimo n’amizero. Bashonje bahishiwe. Buri wese ahawe inshingano yo kurandata abanyantege nke badandabirana kugira ngo nabo bazasindagire buhoro buhoro bagere ku byishimo no ku ihumure bategereje. Bakomejwe n’ uko Imana ubwayo iziyizira. Imana yiboneye akaga k’ aba yo. Imana irwana ku ruhande rw’ abarengana, abakene, ingorwa kandi ikabarwanirira bagatsinda icyago.Ngibyo ibyishimo: Imana iba iruhande rw’ abiyoroshya.
Mu Isomo rya kabiri, Yakobo aratubwira amizero agomba kuranga utegereje kuzasarura byinshi kuko yabibye neza. Ukuza kwa Yezu mu ikuzo rye ni ko kuzatanga ibyishimo bisendereye ku ntore ze, ibyishimo bisumbye kure ibyo izayi yatubwiye byo guhunguka. Bizaba ibyishimo ku bakomeye ku butore bw’ Imana bakesha Batisimu. Ni ibyishimo byo kubana ubuzira herezo n’ Imana. Ngibyo ibyishimo by’ umukristu.
Mu Ivanjili, Yezu agaragaje ko ari we uzuzuza bya byishimo Izayi yahanuye. Yohani Batisita ni umuranga wa Nyagasani. Ni we utangaza ihumure rya Israheli ryavuzwe kuva kera, ko noneho rigeze. Ntama w’ Imana uzakiza abantu ibyaha n’ umuvumo w’ urupfu bikururiye, nguyu bugufi araje. Kubera gucyaha icyaha biranga Yohani Batisita, abategetsi birababaje kuko icyaha cyabagaburiraga! Ngaho bamuciriye mu buroko. Nyamara akomeje ubutumwa: atumye babiri mu bigishwa be kubaza niba koko uwo uvugwa ari we Yezu Umukiza, afungiwe, azira! Uku kubaza ni ukugira ngo bimukomeze mu kwemera, bimutere ibyishimo namenya ko nibura n’ ubwo afunzwe, bibaye agejeje abantu ku Wo yabarangiraga: Umukiza. Ni mu gihe, iyo umugeni aje abakundanye bahuye, uruhare rw’ umuranga ruba rushojwe. Icye ni uguhuza abakundanye, akabageza ku muhuro, ku mubano wabo. Iyo ubukwe bupfuye, ntibutahe, nawe nta shema ahakura. Biba agahoma-munwa iyo bupfuye bimuturutseho.
Yezu aramusubije: ntiyivuze ibigwi, ahubwo ibyo yigisha, avuga, akora ubwabyo biramuvuga! Ku bwe, impumyi zirabona, abacumbagira baragenda, ababembe barakira,ibipfamatwi birumva,abapfuye barazuka,abakene barigishwa Inkuru nziza. Ngibi ibyo izo ntumwa 2 zagiye zihamiriza Yohani Batisita. Ubu se kandi yabuzwa n’ iki kwishima yarakoze igikwiye? Uburoko ntibushobora kumubuza ibyishimo byo kuba umuranga wa Yezu. Na Yezu ubwe acishamo akamuratira abandi: mu babyawe n’abagore, nta wigeze aruta Yohani Batisita.
Bavandimwe, ibyishimo nyabyo, ni uguhorana n’ Iyaturemye. Ni ukwakira Ntama w’ Imana wigize umuntu akabana natwe. Ni ugukora igikwiye gihuye n’ Ivanjili. Ni ugutwaza no gukomera Kuri Yezu wemeye kabone n’ ubwo waba ushikamiwe n’ uburoko (imiruho y’ iyi si igereranywa n’uburoko), ubuhunzi, ubukene, ubutayu n’ ibindi. Yohani Batisita n’ ubwo atari atuye heza (mu butayu), ntiyambare neza, ntarye neza…mbese yari nk’ urubingo rudakomeye ruhungabanywa n’ umuyaga, nyamara yari akomeye mu Mana. Yamenye ahari ibyishimyo by’ ukuri. Hari ibintu bibiri byihishe “isi”: Isi ntishobora gutanga ibyishimo n’ amahoro Yezu atanga; ntinashobora kubitwambura. Icyaha ni cyo kitubuza ibyishimo by’ Ijuru. Tucyirinde, tucyicuze, tukirinde abandi.
Padri Théophile NIYONSENGA


text:
Burera: Ntibakeneye umuyobozi uzabasubiza inyuma
Sembagare yemeza ko ubumwe aribwo buzatuma batera imbere Abaturage bo mu karere ka Burera bavuga ko batifuza umuyobozi uzabasubiza inyuma kandi akarere kabo kari mu nzira y’amajyambere. Abanyaburera batangaza More...
Amasosiyete yunganira Polisi mu gucunga umutekano arakangarurirwa kunoza serivisi atanga
Minisitiri w’Umutekano mu gihugu, Sheihk Musa Fazil Harelimana,  kuwa 27 Nyakanga 2015 yavuze ko umwuga wo gucunga umutekano hakoreshejwe amasosiyete ari mushya mu Rwanda  ukaba ukiyubaka kugira More...
Nyamagabe: Kumenya abinjira n’abasohoka mu midugudu bizafasha gucunga umutekano
Kumenya abinjira n’abasohoka mu midugudu, bizafasha ubuyobozi bw’ibanze kurushaho gucunga umutekano, kuko usanga abatazwi ari bo bahungabanya umutekano cyangwa se baturutse no mu tundi turere. Kuri More...
Rusizi: Abikorera baratunga agatoki akanama gashinzwe gutanga amasoko ya Leta
Abikorera bo mu karere ka Rusizi baratunga agatoki akanama gashinzwe gutanga amasoko ya Leta muri ako karere aho bavuga ko abashinzwe kuyatanga bihererana na bamwe mubayobozi bo muri ako karere bifashishije ibyangombwa More...
Muhanga: Nta cyahindutse cyane ku buryo bwo kwakira amabaruwa y’ibiciro by’amasoko
Ubuyobozi bw’Akarere ka Muhanga buratangaza ko, hagiye gushyirwaho uburyo bushyashya bwo kujya bwakirwamo amabaruwa y’ibiciro ku bapiganira amasoko atangwa n’akarere. Umuyobozi w’Akarere More...
Huye: Umuyobozi udashaka kurara mu kagari akoreramo azasezererwa
Hashize igihe kitari gitoya abayobozi basabwa kurara mu mbago z’aho bayobora, ariko abanyamabanga nshingwabikorwa b’utugari two mu Karere ka Huye ntibarabasha gukurikiza iki cyemezo uko bakabaye. Mu More...
Nyabihu: Ahari ubuyobozi bwiza hagomba kuba na Serivise nziza: ushinzwe imiyoborere myiza
Imitangire ya serivise myiza, ni kimwe mu byihutisha iterambere kandi kikaba ishingiro ry’imiyoborere myiza. Ibi bikaba bitangazwa na bamwe mu baturage,bemeza ko aho u Rwanda rumaze kugera mu iterambere,haha More...
Nyabihu: Imirenge 2 yabonye abayobozi bashya
Nyuma y’aho abari abayobozi b’imirenge ya Bigogwe, Jenda na Muringa bahawe imirimo mishya mu karere, kuri ubu imwe mu mirenge bayoboraga yabonye abayobozi bashya. Abayobozi bashya n’ubundi More...
Nyaruguru: Ruswa ntiracika mu nzego z’ibanze
Bamwe mu baturage bo mu karere ka Nyaruguru baratangaza ko mu nzego zo hasi ku mudugudu n’akagari ngo hakiri ruswa, aho batunga agatoki abayobozi kubaka ruswa kuri gahunda ubusanzwe zigenerwa abaturage ku More...
Tugomba gukunda abo tuyobora kandi tukabaha agaciro-Minisitiri Kaboneka
Minister KABONEKA ABAYOBOZI MU NTARA Y’AMAJYEPFO Ubu ni bumwe mu butumwa Minisitiri w’ubutegetsi bw’igihugu, Francis Kaboneka, yagejeje ku bayobozi b ‘inzego zinyuranye zo mu Ntara y’amajyepfo. More...


text:
Gatsibo : Plan International yashimwe uruhare rwayo mu burezi
Yanditswe na MUKAGAHIZI ROSE
Ubuyobozi bw’Akarere ka Gatsibo burashimira abafatanyabikorwa mu iterambere by’umwihariko Plan International Rwanda uruhare rwayo mu kwesa imihigo mu burezi.
Ibi, Umuyobozi w’Akarere ka Gatsibo Gasana Richard yabivuze nyuma yo gutaha ku mugaragaro ibikorwa bitandukanye birimo amarerero, ibyumba by’amashuri 7 byubatswe ku mashuri abanza ya Kabusunzu, ubwiherero, ibikoni, ibikinisho by’abana n’ibyumba by’inshuke bubakiwe na Plan International Rwanda.
Hari kandi guha impamyabushobozi n’ibikoresho urubyiruko 250 barimo 100 batewe inda z’imburagihe basoje imyuga irimo ubudozi, ubukanishi, gutunganya imisatsi no guteka, abandi 150 bari barataye ishuri.
Byose hamwe byatwaye amafaranga y’u Rwanda miriyoni 150 000 000.
Gasana Richard yavuze ko ari ibyishimo kubera igikorwa cyo kwesa imihigo ndetse n’ubufatanye bafitanye n’abafatanyabikorwa babo by’umwihariko Plan International Rwanda aho yesheje umuhigo wayo wuko hari ibyo basezeranye muri uyu mwaka w’ingengo y’imari ko hari ibyo bagomba kuba basoje harimo amarerero 2 ndetse n’ibyumba by’amashuri by’abana bo mu mashuri abanza.
Yagize ati : “Mu byo rero tubashimira icya mbere nuko besheje umuhigo wabo hakiri kare. Hashize amezi 6 dutangiye umwaka mushya w’imihigo, bo ibyabo barabishoje. Bivuze yuko ibi byumba byatangiye kwigirwamo nkuko mwabibonye.”
Akomeza agira ati : “Icya kabiri turabashimira urunana kugira ngo inzego z’ibanze n’abaturage batere imbere nuko twese dufatanya. Ingengo y’imari y’akarere ntabwo iba ihagije kugira ngo ibikorwa byose bibe byavamo ariyo mpamvu duhamagarira abafatanyabikorwa kugira ngo baze dufatanye.”
Avuga ko batangije gahunda mu ntara y’Iburasirazuba no mu karere y’umwihariko ijyanye no guhamagarira abantu bose kujyanamo mu mihigo aho basaba umuntu wese guhera ku rugo kugera ku muntu uwo ariwe wese ko bajyanamo mu mihigo kugira ngo ya mihigo ifite ireme ryo guhindura imibereho myiza y’abaturage igerweho biterwa n’ubufatanye bwa bose.
Yagize ati : “Aha rero ni urugero rwiza rwo gushimira Plan International Rwanda ko mu bufatanye bwayo ibyayo ibikoze hakiri kare.”
Kuba mubyumba by’amashuri bimwe hakigaragara ikibazo cy’ubucucike bukabije, Gasana avuga ko akarere gafite gahunda yo kubaka ibindi byumba 268 kugira ngo bahashye ubucucike mu mashuri.
Abaturage batandukanye barimo Nyirakamana Donatille, ufite abana biga ku mashuri abanza ya Simbwa, yaba abana ndetse n’abarezi bo ku mashuri abanza ya Kabusunzu mu murenge wa Rwimbogo bahuriza ku gushima imiyoborere myiza yita ku muturage kuko ubufatanye bwabo n’abafatanyabikorwa babaruhuye gukora ibirometero bisaga 8 bajya gushaka amashuri.
Kuba barubakiwe amarerero baravuga ko bazagira uruhare bajya inama ababyeyi nabo bakajya bagira icyo batanga ku bana babo.
Ishuri ribanza rya Simbwa rifite amateka
Umuyobozi w’Akarere ka Gatsibo Gasana yavuze ko ishuri ribanza rya Simbwa rifite amateka.
Yagize ati : “Mu mwaka wa 2016 ubwo Nyakubahwa Perezida wa Repubulika yajyaga mu nama y’abayobozi bakuru yaberaga i Gabiro twagize amahirwe yo ku mwakira kuri uyu musozi dufite ibitekerezo byo kugira ngo abana bigira aha ngaha bagabanye urugendo bakoraga bajya kwiga bavaga aha ngaha bajya Kabarore ibirometero 16 kugenda no kugaruka tugira umugisha Perezida wa Repubulika aje kuhakorera umuganda asanga turimo kubaka ibyumba bikeya ahita atwemerera yuko ibisabwa byose bihubakwa kugira ngo haboneke amashuri abanza.”
Yungamo ati : “Turamushimira cyane kuko uyu munsi nkuko mubibona amashuri abanza aruzuye kandi intumbero nuko umwaka utaha dutangira no kuhubaka amashuri yisumbuye, tunamushimira ko yavuze yuko abana baha ngaha bagomba gutangirira aha ngaha kwiga byanashoboka akaba ariho basoreza. Bivuze kaminuza biracyashoboka rero.”
Avuga ko kuri ubu bamaze gutaha irerero n’amashuri y’inshuke, amashuri abanza yaruzuye hazakurikiraho gutangira kubaka amashuri yisumbuye, kaminuza ikazaba iza.
Izi ntumbero zishimiwe n’ababyeyi kuko nkuko Bukuru Sylvestre, umusaza utuye aho abishimangira ngo kuva kera nta shuri ryari ryarahigeze, abana babaga bandagaye mu muhanda ariko ubu bafite umutekano.
Umuyobozi wa Porogaramu muri Plan International Rwanda Dr. Sebareze Jean Lambert, yijeje ubufatanye avuga ko Plan International ari umuryango mpuzamahanga ufite inshingano zo kubungabunga uburenganzira bw’abana ariko hitabwa cyane cyane ku burenganzira bw’umwana w’umukobwa kugira ngo umukobwa nawe yumve ko ashoboye.
Ni muri urwo rwego ngo baafashije Akarere ka Gatsibo kugira ngo abana b’abakobwa batwaye inda z’imburagihe babashe kugira ubuzima bwiza no kumva ko nabo bashoboye.
Yagize ati : “Iki gikorwa cyari kirimo ibice bibiri hari urubyiruko rurimo abahungu n’abakobwa bize imyuga itandukanye hakaba n’abakobwa 100 b’abangavu batwaye inda z’imburagihe abo nibo uyu munsi twahaye impamyabushobozi ariko tunabaha n’ibikoresho bizabafasha kwinjira ku isoko ry’umurimo bagendeye kubyo bize.”
Gahunda Plan ifite mu myaka 5 muri kerekezo 2020 – 2024 ni uko bazagera ku bana b’abakobwa miriyoni 2 200 000, bakagera ku bahungu miriyoni 1 000 000, bakagera no ku rubyiruko rugera ku bihumbi 400 ariko byumwihariko ngo imbaraga nyinshi zizashyirwa mu gukumira ibyo byose hitabwa ku bukangurambaga kugira ngo abana b’abakobwa birinde ikintu cyose cyatuma abyara imburagihe.


text:
Abenshi bashobora gutekereza ko gukundana n’umuntu uri kure nta byiza byabyo ariko urubuga elcrema rugaragaza ibyiza byo gukundana n’umuntu ukuri kure ku buryo mubonana buri wese yifuza undi.
1. Ntabwo umuburira akanya
Iyo uziko umuntu mukundana aba kure, ukora uko ushoboye ukamuha agaciro , uko akazi kaba kameze kose ntiwabura umwanya wo kumuvugisha.
2. Byongera icyizere
Icyizere ni ikintu cy’ingenzi hagati y’abakundana kugira ngo urukundo rwanyu rurambe, iyo uziko umuntu aba kure yawe bigufasha gukuza icyizere.
Iyo rero uri kure y’uwo ukunda biba bigusaba kugabanya kumukeka ahubwo ukamwizera
3. Umenya ko urukundo rudashingiye ku kuryamana gusa
Icyiza cyo gukundana n’umuntu uri kure yawe nuko umenya gutandukanya urukundo n’imibonano mpuzabitsina
Muri iri iyi minsi bamwe mu bakundana bumva ko urukundo rushingiye ku kuryamana, nyamara ikiba gihangayikishije ku bantu bakundana bari kure si uburyo umwe ataryamana n’undi ahubwo ni uburyo amarangamutima yabo atuma bahora bameze nk’aho bari kumwe.
4. Ubona umwanya wo kwiteza imbere
Umuntu ufite umukunzi kure ye usanga atera imbere abyigejejeho nta kwishingikiriza ku mukunzi we, abasha kandi kwigenga nta gendere buri gihe ku bitekerezo by’uwo bakundana.
Hari nubwo biguha umwanya wo gukora ibyo ukunda utari kubonera umwanya iyo muza kuba muhorana n’inshuti yawe, nko guteka n’utundi turimo tugushimisha.
5. Bituma ushyiramo imbaraga
Iyo inshuti yawe iri kure bituma urushaho gukora cyane kugira ngo nimunabonana uzabe ukimubereye utaramuhararutswe.
Ntabwo utakaza umwanya mupfa utuntu tw’ubusabusa, niyo muhuye buri wese aba afite ibyo kuganira no kunguranaho ibitekerezo.
6. Kuganira biba byiza
Kugira ngo urukundo rwa kure rurambe kuganira no guhanahana amakuru bigomba kwitabwaho kuko niyo nzira iba ishoboka kugira ngo mukomeze kurambana.
Usanga abantu bakundana bari kure, buri munsi baba bafite uburyo bavuganamo, bahanahanamo amakuru bakarushaho kwishimana.
7. Uhinduka umwizerwa
Uba umwizerwa iyo uri kure y’uwo mukundana, ntabwo wifata uko ubonye kuko uba uvuga uti nubwo hari abandi nshobora kuba nakundana nabo ariko abimenye yavuga ko mbitewe nuko ari kure.
Icyo gihe uritwararika kandi bituma uhinduka umwizerwa kuri we kuko niyo yabaza abandi asanga utarahindutse.
8. Iyo mwabonanye murishimana kakahava
Iyo bibaye ngombwa abakundana umwe aba kure y’undi bagahura barishimana, bakaganira ,bagaseka , nta kanya kabo gapfa ubusa.
Umwanya wose bawubyaza umusaruro bakishimira ubuzima kandi ntihabeho guhararukanwa.


text:
Kuwa 31/10/2017 : Gusoza ukwezi kwa Rozari
ISOMO RYA MBERE
Ibaruwa Mutagatifu Pawulo Intumwa yandikiye Abanyaroma (Rom 8, 18-25)
Bavandimwe, 18nsanga amagorwa y’igihe cy’ubu ngubu atagereranywa n’ikuzo rizatugaragarizwamo. 19Ndetse n’ibiremwa byose birarekereje ngo birebe igaragazwa ry’abana b’Imana : 20n’ubwo ibyo biremwa bitagifite agaciro, atari ku bushake bwabyo ahubwo ku bw’Uwabigennye atyo, biracyafite amizero. 21Kuko n’ibyaremwe ubwabyo bizagobotorwa ingoyi y’ubushanguke, maze bigasangira ubwigenge n’ikuzo by’abana b’Imana. 22Tuzi neza ko na n’ubu ibiremwa byose binihira icyarimwe, nk’ibiri mu mibabaro yo kuramukwa. 23Nyamara si byo byonyine, ndetse natwe abahawe Roho Mutagatifu ho umuganura, turaganyira mu mutima dutegereje kugirwa abana b’Imana, ugucungurwa kw’imibiri yacu. 24Koko rero twarakijijwe mu bwizere ; nyamara kureba ibyo wizeraga ntibiba bikiri ukwizera. Iyo umuntu yirebera aba acyizeye iki kindi? 25Niba rero twizeye icyo tutareba ubu ngubu, twihanganiye kugitegereza.
Iryo ni Ijambo ry’Imana
ZABURI: Zab 126 (125), 1-2ab, 2cd-3, 4-5, 6
Inyik/ Uhoraho yadukoreye ibintu by’agatangaza, ni yo mpamvu twasazwe n’ibyishimo.
Igihe Uhoraho agaruye i Siyoni abari barajyanywe bunyago,
twabanje kugira ngo turi mu nzozi !
Ubwo umunwa wacu wuzura ibitwenge,
n’ururimi rwacu rutera indirimbo z’ibyishimo.
Nuko mu mahanga bakavuga bati
« Uhoraho yabakoreye ibintu by’agatangaza !»
Koko Uhoraho yadukoreye ibintu by’agatangaza,
ni yo mpamvu twasazwe n’ibyishimo !
Uhoraho, cyura amahoro abacu bajyanywe bunyago,
ubazane nk’isumo y’amazi atembera mu butayu ;
ni koko, umuhinzi ubibana amarira,
asarurana ibyishimo.
Uko agiye, agenda arira,
yitwaje ikibibiro cy’imbuto;
yagaruka, akaza yishimye,
yikoreye imiba y’umusaruro.
IBANGONDIRMBO RIBANZIRIZA IVANJlLI (Mt 11, 25)
Alleluya Alleluya.
Uragasingizwa Dawe, Mutegetsi w’ijuru n’isi,
kuko wahishuriye abaciye bugufi amabanga y’Ingoma y’iiuru.
Alleluya.
IVANJILI
+ Luka (Lk 13, 18-21)
Muri icyo gihe, 18Yezu aravuga ati « Ingoma y’Imana imeze ite ? Nayigereranya n’iki ? 19Imeze nk’akabuto ka sinapisi umuntu yagiye gutera mu murima we, karakura kaba igiti, maze inyoni zo mu kirere ziza kwarika mu mashami yacyo. » 20Arongera ati «Ingoma y’Imana nayigereranya n’iki ? 21Imeze nk’umusemburo umugore yavanze n’incuro eshatu z’ifu, kugeza igihe byose bitutumbiye.»
Iyo ni Ivanjili Ntagatifu


text:
Ivanjili ya Luka 9,46-50
Muri icyo gihe, abigishwa baza kujya impaka bibaza uwaba mukuru muri bo. Yezu amenya ibyo batekereza maze arembuza umwana muto, amushyira iruhande rwe. Arababwira ati “Umuntu wese wakira uyu mwana ari jye abigirira, ni jye aba yakiriye. Kandi uzanyakira wese, azaba yakiriye Uwantumye. Koko rero, umuto muri mwe ni we mukuru.” Ni bwo Yohani amubwiye ati “Mwigisha, twabonye umuntu wirukana roho mbi mu izina ryawe; turabimubuza kuko atagukurikira hamwe natwe.” Yezu aramusubiza ati “Ntimukagire uwo mubibuza, kuko utabatambamira burya aba ari kumwe namwe.”


text:
izindi nkuru
Urashaka kunanuka cyangwa kugabanya ibiro ? dore ibiribwa warya ndetse n’inama wakurikiza
Hari igihe uba waragize ahantu ujya, cyangwa se wenda waragumye no mu rugo, ariko ukumva warabyibushye cyane ku buryo wumva utamerewe neza, ukumva wifuza nibura kunanukaho nk’ibiro bitatu. Hari n’igihe uba ushaka guhagarika uwo mubyibuho wa hato na hato.
Hano hari inama , gusa icyo ugomba kumenya ni uko izi nama ntacyo zakumarira igihe ushaka kunanuka cyane, kugera ku biro nk’i 10 ! Icyo gihe bwo bigusaba kwegera muganga kugirango aguhe inama hamwe na régime special. Kugirango rero ubashe kunanuka, ni ngombwa guhindura uburyo waryaga, hanyuma byagukundira ahubwo ukongera imyitozo ngororamubiri wakoraga.
Ngo niba uyu munsi nta mwitozo ngororamubiri n’umwe ukora, wikumva ko byanze bikunze ugiye gukora sport ikarishye. Ushobora kuba wajya ukora urugendo rw’amaguru buri munsi, cyangwa se ukajya ujya koga buri cyumweru.
Uretse rero kugenda n’amaguru cyangwa koga, hari ibindi ugomba kuzirikana.
Kugirango ute ibiro 2 kugera kuri 3, ugomba :
kwiha igihe nibura kigera ku kwezi. Wikumva ko ibiro bizahita bitakara gutyo gusa.
Kwirinda ubusambo hamwe n’umunaniro
Kubahiriza amahame/gahunda wishyiriyeho
Kwirinda indyo nkene muri vitamines no mu myunyu
Kwirinda gukoresha imiti cyangwa se ibiribwa bidasanzwe byo gutuma unanuka
Kugerageza kugumana ubushake buhagije bwo kurya.
Mu kwiha amahame cyangwa gahunda no kuyikurikiza rero cyane cyane mu guhindura ibyo waryaga, ni ngombwa kwibanda kugabanya calories ziri mubyo ufata. Ibiryo wirinda gufata ari byinshi ukaba ugabanyije calories, akaba ari ibinyamavuta hamwe n’ibinyamasukari.
Ariko kandi mu kugabanya ibyo urya, ni ngombwa gukomeza kurya indyo yuzuye.
Dore muri make uko ibiryo bigira calories dukurikije ubwoko bwabyo
Ubundi ngo abantu basabwa gufata ama calories bitewe n’icyo baricyo, umugore cyangwa umugabo, umuntu mukuru cyangwa umwana. Ariko ibi tubyirengagije, dore uko ibiryo bigira ama calories dukurikije ubwoko bwabyo.
Ubundi ngo umuntu nibura aba agomba gufata calories zingana nibura na kimwe cya kabiri kirenga ku munsi ziturutse mu binyasukari. Aho 1g iba irimo 4kcal.
Hanyuma noneho hagati ya 30 na 35 kw’ijana bya calories akabivana mu binyamavuta, aho 1g iba irimo 9kcal.
Dutanze urugero, umugabo uhamye ubundi agomba gufata Kcal 2100 ku munsi. Izi Kcal rero ashobora kuzibona mu bintu bikurikira :
Umugabo agomba gufata 290 g ku munsi z’ibinyasukari. Urugero ni umukati, umuceri, ibijumba, ibirayi n’ibindi biribwa byose bigira isukari.
Hanyuma agafata 70 g z’ibinyamavuta
Hamwe na 70 g z’ibiribwa bigira protéines nk’inyama, amagi, amafi, amata n’ibiyakomokaho. Imboga zumye n’ibindi.
Uretse izi calories umuntu aba agomba gufata, hari n’andi mategeko uba ugomba kwitaho kugirango urebe ko watakaza ibiro :
Kwirinda kwanga kurya, ugasanga wasimbutse ibiryo, wanze gufata ifunguro rya mugitondo se, wiyemeje kutazongera kurya saa sita, cyangwa ukaba wareka ibya ninjoro. Ibi sibyo Kwirinda kuryagaguza. Niba ifunguro rya mugitondo ryarangiye, ukirinda kugira ikindi kintu wafata ifunguro rya saa sita ritaragera. Iyo wumvise ushonje irindi funguro ritaragera, nibura unywa ikirahure kinini cy’amazi, ukaba wanywa icyayi se cyangwa ikawa ariko bitarimo isukari. Niba ushaka kunanuka ho gato kandi, ugomba gufata ibyo kunywa mbere yo kurya ndetse no mu gihe uri kurya
Ugomba kandi kurya ibinyamafufu kuri buri biryo kuko bituma umuntu yumva ahaze kandi amerewe neza. Ibyo ni nk’umutsima, umuceri, ibirayi hamwe n’umukati. Ahubwo ibibiherekeza byo uba ugomba kugerageza gufata bikeya bishoboka. Ubwo ndavuga amasosi n’amasupu, amavuta, fromage/cheese, crème/cream itose n’ibindi. Ugomba rero kurya bya binyamafufu byonyine, cyangwa se ukabirisha ibintu bitarimo amasukari, kandi bitarimo n’amavuta.
Niba ushaka kunanuka, ugomba kureka ibinyobwa bidasindisha bifite isukari
Ugomba kureka inzoga n’ibindi binyobwa byose bifite alcool, gusa ntibyakubuza kuba wakomeza gufata vino, cyane cyane vino itukura (vin rouge/red wine), kandi nabwo nturenze ikirahuri kimwe ku munsi.
Kwirinda kurya ahantu hatari mu rugo kuko iyo uriye mu gasozi bigora kwiha umurongo ngenderwaho. Muri resto wenda wagerageza, ariko iyo wasuye abantu burya birananirana. Bikubayeho cyakora ugirwa inama yo kugerageza kwiyarurira uturyo duke dushoboka, kandi ukirinda kwiyongeza.
Kugerageza kurya inyama zitagira ibinure byinshi, cyane cyane ugakunda kurya ibiguruka ariko ukirinda uruhu rw’inyuma (nk’inkoko), hanyuma ubundi ugakunda kurya amafi n’ibindi…
Itondere kurya amavuta atagaragarira amaso, ya yandi usanga nko mu nyama zitetse mw’isosi, ibyokeje, ibyo kurya bikorwa mu mata, ikirunge na crème, amagi, amafiriti, ibintu by’ama cakes, ama gateaux, ama chocolats n’ibindi
Niba ushaka kunanuka kandi, ugomba kurya imboga z’ubwoko bwose. Zikaranze, zitogosheje, zakozwemo potage n’ibindi
Ugomba kurya imbuto ebyiri ku munsi kandi ntuzirenze.
Uretse ibi kandi, niba wifuza kunanuka cyangwa se kudakomeza kubyibuha cyane, hari ibiryo bifite uko bitetse uba ugomba gukunda kurya kurusha ibindi :
Inyama zokeje
Amafi yokeje cyangwa atogosheje
Imboga zahishijwe n’umwuka gusa
Gukora ku buryo ibyo ufata biherekeza bya binyamafufu ugomba gukunda kurya biba bidafite amavuta menshi : Ugakarangisha utuvuta duke cyangwa ukabireka, ugakunda gukoresha indimu, yaourt/yogurt, isosi ya soya n’ibindi. Ibirungo ntibibujijwe.
Kugeza aha, ikiba gisigaye ni ukubyiyemeza !
Muri make rero, kugirango ubashe kugira ibiro nibura bike ugabanyukaho, ni ngombwa kumenya guhitamo ibiryo ufata bidatanga calories nyinshi, niyo mpamvu uba ugomba kumenya ibiribwa na calories zibonekamo uko zingana. Ibi nabyo tuzagerageza kubigushakira.
Ngaho rero iyemeze gukurikiza izi nama, kandi wirinde kugwa mu bishuko bikubwira ngo “nzongera nsubire kuri gahunda ejo reka uyu munsi nirire ibyo mbonye”.
SOURCE: HORAHOCLINIC.RW


text:
IGIHE yaganiriye na Ras Mukasa Joseph w’imyaka 54 uri mu bamaze igihe kinini baracengewe n’amatwara ya Rastafari.
Uyu mugabo ni umwe mu bagize Holy Jah Doves iri mu matsinda akomeye kandi arambye mu Rwanda akora umuziki wa Reggae.
Afite ubuhamya bukomeye bugaragaza uko yarwanye urugamba rukomeye mu myaka yo hambere aho abafite Dreadlocks bafatwaga nk’abataye umutwe ndetse aho banyuze bakavugirizwa induru.
Yiswe umusazi kubera Dreadlocks
Avuga ko mbere batangira gukora iyi njyana, bitwaga abasazi nyuma hakaziramo n’abandi bakoraga ibyitwa ubufindo mu 1989 noneho ibintu biza kuzamba cyane ubwo umuntu ufite Dreadlocks yagereranywaga n’umupfumu.
Ati “Twagiye gukora ikiganiro muri Radio Rwanda mu 1987 tugiye gukora gitaramo cya mbere. Nari nakaraze dread bwa mbere nambaye agakabutura n’umupira wa Bob Marley ngezemo induru ziravuga bati uyu ari umwana wanjye ntiyanyinjirira mu rugo, barasakuza banga kunkoresha ikiganiro bati ahubwo tumubaze iby’itabi uko bimeze.”
Ngo yakijijwe n’umwe mu banyamakuru wakoraga kuri Radio Rwanda wari uvuye i Burayi wababwiye ko kugira Dreadlocks nta kibazo kirimo cyane ko we ngo yari yarabonye n’abarimu b’abahanga bazifite, acyaha abo banyamakuru ababwira ko ntaho bihuriye no kwiyahuza itabi, ikiganiro kiza gukorwa.
Ngo mu muryango nta wamuciraga akari urutega ndetse n’inshuti ze zaramubonaga zigakizwa n’amaguru.
Ati “Bagenzi banjye muri icyo gihe barambonaga bagahunga, nza gufata icyemezo cyo kuvanaho Dreadlocks ndazihambura, mu 1987, 1989 kugeza mu 1990 abantu barakubonaga bagahunga bakavuza induru bati uriya ni umusazi. Twarwanye urugamba rukomeye muri iki gihugu kugeza ubwo ubu umuntu abona umu-Rasta akumva ari umunyamahoro.”
Avuga ko Dreadlocks afite uyu munsi azimaranye imyaka 27 kuko yazishyizeho mu 1992.
Yaguye igihumure bavuze ibyo kumwogosha
Uyu mugabo avuga yabaye umu-Rasta nyuma y’imyaka irindwi Bob Marley yitabye Imana, aza gufata umwanzuro wo kwinjira muri Rastafari.
Muri icyo gihe abantu bafite Dreadlocks bari bameze nk’ibicibwa ndetse nta n’uwashoboraga kubaha akazi.
Ati “Rastafari twe ntabwo twayibonye mu buzima bwiza, twayibonye kubera ubuzima bubi twari turimo muri Ghetto umuntu akavuga ati niba ntabonye akazi nzabaho nte ? […] Icyo gihe nta muntu wabaga yaguha akazi kubera Dreadlocks ndetse n’ababyeyi baravugaga bati warasaze.”
Akomeza avuga ko nta wamubwira ngo yogoshe umusatsi amaranye imyaka 27 ngo abyemere kuko no mu 1994 yagiye mu gisirikare bamubwira kogosha arabyanga.
Ati “Nka njye ntiwambwira ngo kuraho umusatsi nguhe akazi. Imbogamizi nagize ni mu gihe cy’urugamba, nagiye mu gisikare baravuga bati nta musirikare ugira umusatsi buri wese niyogoshe mugenzi we. Icyo gihe afande yabivuze andeba, nanjye sinzi uko byangendekeye narazimiye nikubita hasi bankuye aho banjyana kwa muganga marayo umunsi, mvuyeyo ndababwira nti iby’urugamba ndabona binaniye nzagaruka kubyina intsinzi.”
Icyo gihe yari yinjiye mu gisirikare cya FPR Inkotanyi mu 1994 ubwo Jenoside yari igezemo hagati ashaka kurwanirira igihugu ariko biza kurangira ananiwe kubera ko yasabwaga kogosha.
Ras Mukasa n’itsinda rye rya Holy Jah Doves ubu bari mu myiteguro y’igitaramo gikomeye cyo kwibuka Bob Marley bazakora kuri uyu wa Gatandatu tariki 11, ku munsi uyu muhanzi yatabarukiyeho. Kizabera ku Kicukiro ahitwa Plus 250, kwinjira ari ubuntu.
Amafoto: Muhizi Serge


text:
Nyuma yo gushyirwa mu bashobora gutuzwa muri Leta Zunze Ubumwe za Amerika, umunyeshwa gahunda yo kwitabira ibizamini mu magambo by’ijonjora bitangwa n’ikigo Gishinzwe Gutuza impunzi cyangwa Ikigo Gitera Inkunga Igikorwa cyo Gutuza Impunzi kikwegereye. Guverinoma ya Leta Zunze Ubumwe za Amerika zitera inkunga imiryango mpuzamahanga itegamiye kuri leta mu rwego rwo gufasha Ibigo Bitera Inkunga Igikorwa cyo Gutuza Impunzi kuzuza inshingano zayo.
Umukozi w’ Ikigo Gitera Inkunga Igikorwa cyo Gutuza Impunzi asuzuma inyandiko zigaragaza umwirondoro wawe (n’umuryango wawe iyo muri kumwe) akazishyingura. Akubaza ibibazo by’ingenzi bijyanye n’impamvu ndetse n’uko wavuye mu gihugu cyawe akanakusanya amakuru y’ubuzima bwawe mu rwego rwo kugenzura ibijyanye n’umutekano w’ibanze. Akubaza amakuru yerekeranye na benshi mu bavandimwe bawe yewe n’iyo mutari kumwe. Umukozi w’ Ikigo Gitera Inkunga Igikorwa cyo Gutuza Impunzi afata ifoto yawe ku munsi wa mbere.
Nyuma y’ikiganiro cy’ijonjora, amakuruyawe yoherezwa bigo bya Leta Zunze Ubumwe za Amerika bishinzwe umutekano kugira ngo biyasuzume. Ibi bigo bikora iperereza ku makuru watanze kugira ngo biringire ko ari ukuri kandi yuzuye. Bibaho ko icyemezo cy’umutekano kiboneka nyuma y’amezi menshi cyangwa bakakikwima.
Umukozi w’ Ikigo Gitera Inkunga Igikorwa cyo Gutuza Impunzi niwe ushinzwe kwegeranya amakuru yawe ajyanye no gusaba gutuzwa muri Leta Zunze Ubumwe za Amerika nk’impunzi. Mu kiganiro cy’ijonjora, umukozi ugukurikirana afata amajwi y’ikiganiro kupamvu wavuye mu gihugu cyawe n’impamvu wumva udashobora gusubirayo.
Iyo uwo mukozi atavuga ururimi rwawe, Ikigo Gitera Inkunga Igikorwa cyo Gutuza Impunzi itanga umusemuzi. Abasemuzi b’ Ikigo Gitera Inkunga Igikorwa cyo Gutuza Impunzi baba barahuguwe bihagije kandi ari abanyamwuga. Inshingano y’umusemuzi ni ukugufasha kumvikana n’umukozi ukurikirana dosiye yawe. Nta kintu na kimwe umusemuzi yemerewe kongera cyangwa gukura kubyo wamubwiye. Basemura ibintu byose mwavuze wowe n’umukozi ukurikirana dosiye yawe ntacyo ahinduye ku gisobanuro cy’amagambo yawe. Iyo ufite impungenge zerekeranye n’uburyo ibyo wavuze byasemuwe, urabivuga. Ushobora kubaza ikibazo igihe icyo ari cyo cyose muri iki kiganiro cyangwa ugasaba umukozi gusubiramo ikibazo iyo udasobanukiwe. Ushobora kandi kumenyesha umukozi w’ Ikigo Gitera Inkunga Igikorwa cyo Gutuza Impunzi ko wumva utameze neza cyangwa se utumvikana neza n’umusemuzi.
Usabwa kuba inyangamugayo. Usabwe buri gihe gutanga amakuru yuzuye kandi y’ukuri. Ntiwemerewe guhimba ibisubizo. Niba utazi igisubizo bivuge. Ibisubizo byawe bigomba kuba bisobanutse,binoze kandi byuzuye neza. Umukozi ubishinzwe afata amakuru yose ajyanye n’ubusabe bwawe cyane cyane impamvu zatumye uva mu gihugu cyawe ukaba utanifuza gusubirayo. Aya makuru abikwa muri dosiye yawe akoherezwa mu Serivisi za Leta Zunze Ubumwe za Amerika gishinzwe ubwenegihugu n’Abinjira n’Abasohoka.
Ibanga ry’akazi: Ibiganiro byse ugirana n’umukozi w’ Ikigo Gitera Inkunga Igikorwa cyo Gutuza Impunzi bigirwa ibanga mu rwego rwo kutabangamira serivisi za gahunda yo gutuza abantu muri Leta Zunze Ubumwe za Amerika. Abasemuzi barahirira kugira ibanga ibintu byose byavugiwe mu kiganiro. Nta ruhare abakozi n’abasemuzi b’ Ikigo Gitera Inkunga Igikorwa cyo Gutuza Impunzi bagira muri dosiye yawe. Serivisi za Leta zunze Ubumwe za Amerika zishinzwe Ubwenegihugu n’abimukira zonyine nizo zigena niba wemerewe cyangwa utemerewe.
IBIBAZO ABANTU BAKUNZE KUBAZA
Ni iki nsabwa kuza nitwaje mu kiganiro kibanziriza ijonjora?
Uza mu kiganiro kibanziriza ijonjora witwaje inyandiko zose zikubiyemo imyirondoro yawe n’umuryango wawe zijyanye n’ibyo usaba. Nk’impunzi, birashoboka ko byinshi mu byangombwa byawe byaba byaratakaye cg byarangiritse; ni ibintu byumvikana. Umukozi ubishinzwe azakubwira niba hari izindi nyandiko zikenewe. Usabwa kuzana ibyangombwa byawe by’umwimerere iyo bihari; byaba bidahari ugatanga kopi.
Hepfo hari urutonde rw’ibyangombwa by’ingenzi ushobora kwitwaza muri iki kiganiro kibanziriza ijonjora. Iyo bihari, uzana ibyangombwa by’umwimerere; byaba bidahari ukitwaza kopi zabyo mu kiganiro:
- Ibyangombwa bitangwa n’ Ishami ry’Umuryango w’Abibumbye Ryita ku Mpunzi (UNHCR)/ indangamuntu za UNHCR/ Inyandiko wiyandikishirijeho muri UNHCR
- Inyandiko z’inzira cyangwa iz’urugendo (witwaza n’izarengeje igihe)
- Indangamuntu
- Ibyangombwa by’ubwenegihugu
- Indangamuntu z’agateganyo z’abanyamahanga
- Ibyemezo by’amavuko
- Ibyemezo byo gushyingirwa
- Ibyemezo byo gutandukana n’uwo mwashakanye
- Ibyemezo by’umurezi wemewe n’amategeko
- Ibyemezo byo kurerwa
- Ibyemezo by’uko utakiriho, iyo ari ngombwa
- Ibyemezo by’idini (batisimu, ugushyingirwa, ibyemezo byo gushyingirwa by’agateganyo, urupfu)
- Ibyemezo by’akazi, niba bikenewe
- Ibyemezo by’amashuri/ impamyabumenyi
- Ibyemezo byo kwa muganga (ibisubizo by’ibizamini n’imiti)
- Icyemezo cyo kwa muganga mu gihe utwite
- Amabaruwa ajyanye n’ibibazo wagize
- Amabaruwa agusaba kwitaba kuri polisi cyangwa mu nzego za gisirikari
- Inyandiko zo mu rukiko zigaragaza ibyaha waba wararezwe cyangwa wafungiwe, aho ariho hose ku isi
- Inyandiko mu itangazamakuru zirebana n’ikibazo cyawe (inkuru mu binyamakuru, ubutumwa bufatika kuri internet/emails)
- Ibitabo bya gisirikari n’izindi nyandiko zirimo nk’indangamuntu, ibyemezo, ibihano bya gisirikari, cyangwa icyemezo cyo gutnga intwaro
- Icyemezo cy’Umuryango mpuzamahanga utabara imbabare( mu gihe waba warigeze kubarurwa nk’imfungwa y’intambara)
- Amabaruwa y’abantu bakuzi, iyo bikenewe
- Amazina, aho ubarizwa, nimero za telefoni z’umuntu muziranye utuye muri Leta Zunze Ubumwe za Amerika (inshuti n’abavandimwe batuye muri Leta Zunze Ubumwe za Amerika)
Ni ibiki nakwitegura guhura nabyo mu kiganiro cy’ijonjora?
Iyo ugeze ku biro by’ Ikigo Gitera Inkunga Igikorwa cyo Gutuza Impunzi, urasakwa (niba nta byuma witwaje), kandi ugasabwa gusiga ibikoresho by’ikoranabuhanga byose witwaje harimo telefoni igendanwa, bigacungirwa umutekano mu gihe cyose umara ku Kigo Gitera Inkunga Igikorwa cyo Gutuza Impunzi.
Ushobora gutegereza igihe kirekire ku Kigo gitera Inkunga Igikorwa cyo Gutuza Impunzi cyangwa aho ibazwa rikorerwa mbere y’uko ibazwa ritangira. Umukozi w’ Ikigo Gitera Inkunga Igikorwa cyo Gutuza Impunzi akora uko ashoboye kugira ngo utarambirwa ariko biba byiza iyo utegereje wihanganye. Iyo ugize ikibazo mu gihe utegereje, ukigeza ku mukozi w’ Ikigo Gitera Inkunga Igikorwa cyo Gutuza Impunzi cyangwa abashinzwe umutekano bakuri hafi.
Abana bawe bagomba guhora bitabwaho igihe cyose. Usabwa kuzanira abana bawe ibyo kunywa, n’ibibindisho (iyo bikenewe) n’ibikinisho cyangwa ibindi bintu bihuza umwana.
Ku munsi w’ ikiganiro kibanziriza ijonjora, n’umukozi w’ Ikigo Gitera Inkunga Igikorwa cyo Gutuza Impunzi afata ifoto yawe akanagupima uburebure n’ibiro. Umukozi wa Serivisi za Leta zunze Ubumwe za Amerika zishinzwe Ubwenegihugu n’abimukira afata ibikumwe bya buri muntu usaba gutuzwa ufite cyangwa urengeje imyaka 14. Ibi bishobora gukorwa ku munsi w’ikiganiro cy’ijonjora cyangwa ku munsi w’ikiganiro na Serivisi za Leta zunze Ubumwe za Amerika zishinzwe Ubwenegihugu n’abimukira.
Uba uherekejwe n’umusemuzi cyangwa umukozi w’ Ikigo Gitera Inkunga Igikorwa cyo Gutuza Impunzi igihe urimo kuva mu cyumba batererezamo. Umusemuzi aba afite amabwiriza yo kutakuvugisha ku bijyanye n’ikibazo cyawe. Ibibazo byawe byose ubigeza ku mukozi ugushinzwe. Abakozi bose b’Ikigo Gitera Inkunga Igikorwa cyo Gutuza Impunzi baba bambaye amakarita abaranga ku buryo byoroha kubamenya.
Ni iki ngomba kwitega mu kiganiro cy’ijonjora?
Uzabazwa n’umwe mu bakozi b’ Ikigo Gitera Inkunga Igikorwa cyo Gutuza Impunzi wabihuguriwe kandi wabyigiye. Umukozi w’ Ikigo Gitera Inkunga Igikorwa cyo Gutuza Impunzi asabwa kukubaza ibibazo byinshi. Ibisubizo byawe bishyikirizwa Serivisi za Leta zunze Ubumwe za Amerika zishinzwe Ubwenegihugu n’abimukira kugira ngo basuzume ubusabe bwawe bwo gutuzwa muri Leta Zunze Ubumwe za Amerika. Birumvikana ko bimwe muri bibazo byagukomerera. Tugushimiye uburyo wihanganira iyi serivisi.
Ese nyuma y’ikiganiro kibanziriza ijonjora bigenda gute?
Iyo ikiganiro kirangiye uba ufite uburenganzira bwo kwigendera.
Witegure gutegereza amezi menshi hagati y’ikiganiro cy’ijonjora n’ikiganiro cya Serivisi za Leta zunze Ubumwe za Amerika zishinzwe Ubwenegihugu n’abimukira. Inyandiko zawe watanze usaba ntizishobora kwibagirana cyangwa gutakara.
Ikigo Gitera Inkunga Igikorwa cyo Gutuza Impunzi kizakumenyesha igihe uzaganirira na Serivisi za Leta zunze Ubumwe za Amerika zishinzwe Ubwenegihugu n’abimukira. Biba byiza iyo ukomeje kujya uvugana n’ Ikigo Gitera Inkunga Igikorwa cyo Gutuza Impunzi kugira ngo hamenyekane impinduka zose zishobora kubaho nko kwibaruka, kubura umuvandimwe, gushyingirwa k’umuvandimwe, kwimuka cyangwa guhindura uburyo bw’itumanaho.